Peminat Kurang Setuju Awal Ashaari & Scha al-Yahya Namakan Anak ‘Lara’

Baru-baru ini, peminat hiburan tanah air telah mendapat berita gembira bahawa pengacara dan pelakon popular Awal Ashaari dan Scha al-Yahya telah dikurniakan seorang bayi perempuan dan ini ternyata membuatkan para peminat tertunggu-tunggu untuk mengetahui perkembangan bayi mereka dan sehinggalah ke atas nama bayi perempuan itu.

Awal Ashaari agak berahsia mengenai nama bayi sulungnya itu, sehinggalah beberapa minggu yang lepas dia memberitahu kepada media bahawa puteri sulungnya itu dinamakan dengan nama yang cukup ringkas dan pendek iaitu Lara.

BACA: Awal Ashaari Dedah Wajah Anak Selepas Scha al-Yahya Habis Pantang

Sungguh unik dan agak menarik nama tersebut. Akan tetapi menerusi Sinar Harian, nama bayi itu dikritik oleh segelintir peminat yang mengatakan bahawa Lara ialah maksud yang kurang baik iaitu berduka atau sengsara mengikut Kamus Dewan Bahasa dan Pustaka (DBP).

Sebaliknya pula bagi Bahasa Latin, Ukraine dan Russia, ada peminat yang memberitahu, maksud Lara membawa erti terkenal, perlindungan dan anggun.

Walaubagaimana pun, belum ada kata putus atau nama sebenar puteri sulung Awal dan Scha ini yang didedahkan mereka, buat peminat-peminat mereka apa kata kalau kita berdoa buat mereka sekeluarga agar dikurniakan puteri yang solehah. (rtky/hfz)


Rita Rudaini Bahagia & Masih Tertutup Pintu Hati Untuk Berkahwin Lain

Setiap kali selebriti muncul di media, pastinya akan disentuh tentang kisah rumahtangga beliau bersama Aidil Zafuan yang anda percaya atau tidak masih menjalani perbicaraan di mahkamah ketika ini untuk menentukan hal nafkah tertunggak & mutaah.

Bercakap tentang nafkah, Rita Rudaini berkata kepada Kosmo! hari ini turut mendedakan yang Aidil Zafuan tidak ada memberikan sebarang perbelanjaan untuk sambutan hari raya untuk anak anak mereka dan hanya menghantar SMS untuk bertanya khabar.

BACA: Rita Rudaini Dakwa Aidil Zafuan & Isteri Pernah Gaduh Besar, Pecah Barang Rumah

“Sehingga kini dia langsung tidak memberi duit belanja atau persiapan raya untuk anak-anak. Saya bukanlah hendak berkira kerana masih lagi mampu, tetapi itu merupakan salah satu tanggungjawabnya sebagai seorang bapa,” ujar Rita Rudaini.

Beliau turut mengakui enggan membalas SMS Aidil Zafuan itu kerana geram dengan sikap bekas suaminya itu yang suka lepas tangan dan sudah lama tidak bertanya khabar.

“Saya tidak pernah halang kalau dia hendak beraya dengan Rayyan dan Qaqa, tetapi saya rasa sangat kasihan dan kerap menangis apabila mengenangkan nasib anak-anak,” tambahnya.

Selain itu, Rita Rudaini berkata yang beliau kini bahagia dengan kehidupan yang ada dan belum terbuka hati untuk berkahwin lain lebih lebih lagi setelah melihat nasib beberapa rakannya yang lain turut mengalami masalah kegagalan rumah tangga seperti dirinya.

“Ia tidak bermakna saya fobia atau serik berkahwin lagi, tetapi saya rasa hidup seorang lagi bagus. Kalau ditakdirikan saya bertemu jodoh, biarlah lelaki tersebut menyayangi kedua-dua anak saya itu,” ujarnya lagi yang mengakui turut menjadi rujukan rakan rakan dalam hal rumahtangga dan itu sesuatu yang lucu baginya. Mungkin rakan ingin dengar pengalaman ‘kan. (rtky/m)


Nora Danish Mengamuk Dengan Hotel Legoland, Terperangkap Dalam Lif

Kalau kami berada dalam situasi Nora Danish pun boleh naik kemarahan selepas terperangkap dalam lif tanpa bantuan daripada pihak hotel yang bertanggungjawab. Pelakon itu baru baru telah meluahkan rasa tidak puas hati beliau di Instagram.

Menurut Nora Danish beliau bersama kakaknya Nadya, Zarema Zainal isteri kepada Aidil Zafuan dan juga seorang pengawal peribadi Nedim Nazri telah terperangkap dalam sebuah lif di hotel Legoland selama sejam dan pada 30 minit pertama tiada siapa yang datang membantu.

“Selama 10 minutes my sister Nadya yang berada dalam lift itu tekan button merah baru ada orang jawab. Can you imagine??? They went for a break katanya dan tiada ganti yang jaga dan monitor? Mereka kata dah banyak kali terjadi kes sebegini!”

“Perkara ini tidak boleh dibuat mainan kerana dibuatnya orang didalam itu sesak nafas? Budak kecil? Orang tua? Dah la lift dia bising dengan lagu dan juga lampu berkelip. Memang pening la sesiapa yang stuck dalam lift, bila suruh hentikan lagu dan lampu kerana risau memeningkan my pregnant friend adn my sister yang asthma itu, mereka kata tidak boleh”

“Bodoh! Lego Hotel adalah hotel paling bahaya dan paling teruk pernah saya pergi. Bayangkan kalau ada kebakaran mmg tiada siapa yg datang selamatkan. Semua lembab,” tulisnya.

Mungkin hotel Legoland boleh jawab apa masalah sebenarnya yang terjadi sehingga kakitangan sendiri mengakui perkara ini sudah banyak kali terjadi. Jangan tunggu ada tragedi baru melatah mahu perbetulkan keadaan ya tidak? (rtky/m)


Ashraf Muslim Bawa Dua Isteri & Anak Bercuti Ke Bandung

Kami suka lihat keluarga kecil ini yang kini nampaknya bahagia dengan kehidupan mereka walau sebelum ini pernah terpalit kontroversi yang menjadi bualan ramai. Ashraf Muslim nampaknya tahu bagaimana untuk menangani isu yang timbul.

Terus menjadi perhatian peminat dunia hiburan selepas kelahiran anak pertama beliau hasil perkahwinan kedua dengan Wan Sakinah, Ashraf Muslim kini lebih selesa untuk kongsikan kisah kehidupan beliau bersama isteri isterinya secara tidak langsung menerusi lama sosial.

Kedua dua isterinya, Wan Sakinah & Dayana aktif di laman sosial Instagram dan sering berkongsi gambar mereka bersama dan terbaru peminat dihidangkan dengan gambar percutian mereka ke Bandung, Indonesia — mereka dipercayai masih bercuti di sana ketika ini.

Peminat rata rata meninggalkan komen positif di semua gambar mengatakan Ashraf Muslim kini mempunyai imej positif sebagai seorang suami yang berlaku adil selain mendoakan mereka hidup dalam keadaan gembira dan sentiasa bahagia hendaknya.

Berikut merupakan beberapa keping gambar Ashraf Muslim dan isteri isterinya berserta anak mereka bercuti di Bandung, Indonesia untuk tatapan anda di bawah. Enjoice! (rtky/m)


Filem Penanggal & Sembunyi Dominasi Senarai Top 5 FFM 26

Walaupun tarikh acara kemucaknya terpaksa ditangguhkan (sehingga ke satu tarikh yang akan dimaklumkan kelak) sebagai menghormati insiden MH370 dan MH17, namun bahang pencalonan akhir Festival Filem Malaysia ke 26 (FFM26) sudah mula terasa.

Pada sidang media bertempat di Finas malam tadi, telah diumumkan pencalonan akhir Festival Filem Malaysia ke 26 (FFM26) yang mana menyaksikan dua buah filem seram iaitu Penanggal dan Sembunyi: Amukan Azazil mendapat pencalonan terbanyak.

Filem ‘Penanggal’ terbitan Astro Shaw menerima 15 pencalonan, manakala filem Sembunyi: Amukan Azazil terbitan Primework Studio pula memperoleh 12 pencalonan daripada 24 kategori yang dipertandingkan dalam anugerah berprestij itu.

Kedua-dua filem itu turut berentap menerusi kategori utama iaitu Pelakon Wanita Terbaik yang mempertaruhkan Ummi Nazeera (Penanggal) dan Diana Danielle (Sembunyi : Amukan Azazil).

Filem tersebut juga turut tersenarai untuk kategori Filem Terbaik dan Pengarah Terbaik masing-masing iaitu Ellie Suriaty (Penanggal) dan Kabir Bhatia (Sembunyi: Amukan Azazil).

Berikut merupakan senarai pencalonan akhir & lima teratas untuk setiap kategori FFM 26 (Psst, scroll sehingga habis untuk lihat gambar fesyen selebriti kesayangan anda sekitar majlis)

1. Skop Productions/ Primework Studios : KL Gangster
2. Primeworks Studios KIL
3. Astro Show/ Primework Studio: Penanggal
4. Primework Studio : Rock Oo
5. Primework Studio : Sembunyi : Amikan Azazil

1. Kalpana : Dhusrajanam
2. Sharifah Amani: Psiko Pencuri Hati
3. Diana Danielle: Sembunyi: Amukan Azazil
4. Ummi Nazeera: Penanggal
5. Lisa Surihani: Istanbul Aku Datang

1. Azry Iskandar : Penanggal
2. Syed Hussein : Psiko Pencuri Hati
3. Faizal Hussien : Longkai
4. Bront Palarae : Psiko Pencuri Hati
5. Rusdy Ramli : Tanda Putera

1. Khabir Bhatia : Sembunyi : Amukan Azazil
2. Syamsul Yusof : KL Gangster 2
3. Ellie Suriaty : Penanggal
4. Mamat Khalid: Rock Oo
5. Nik Amir Mustapha : KIL

1. Ellie Suriaty Omar : Penanggal
2. Fadzil Zahari : Tokan
3. Amin Shakib : Psiko Pencuri Hati
4. Kabir Bhatia : Sembunyi: Amukan Azazil
5. Mamat Khalid: Rock Oo

1. Haris Hue Abdullah : Istanbul Aku Datang
2. S.Y Chong : KIL
3. Raja Mukhtiz : Penanggal
4. Filus Ghazali : Tanda Putera
5. Norhanishan Muhammad : Sembunyi : Amukan Azazil

1. Ruminah Sidek : Kolumpo
2. Normah Damanhuri : Penanggal
3. Anne James: KIL
4. Umie Aida : Sembunyi: Amukan Azazil
5. Nell Ng: Kolumpo

1. Azad Jazmin : Kolumpo
2. Datuk Rosyam Nor: KL Ganster 2
3. Zizan Nin: Tanda Putera
4. Sharnaaz Ahmad: Juvana

1. Alfie Pallermo: Sembunyi: Amukan Azazil
2. Nik Amir Mustafa: KIL
3. Ellie Suriaty : Penanggal
4. Syamsul Yusof: KL Gangster
5. Mamat Khalid: Rock Oo

1. Asia Tropical Films : The Golden Couple
2. Tayangan Unggul : The Collector
3. Asia Tropical Films
4. Genius Parade5. Double Vision/ Astro Shaw/ Passion Entertainment

1. Reservoir Production
2. Nazri Mohd Annuar
3. Diffan Sina Norman
4. Thumbs Up Team
5. Yu Chee Boon

1. KIL
2. War of The Worlds: Goliath
3. Bencinta
4. Balada Pencinta
5. Kolumpo

1. Tanda Putera
2. Ular
3. Husin, Mon & Jin Pakai Toncet
4. Lemak Kampung Santan
5. Penanggal

1. Tanda Putera
2. Rock Oo
3. Sembunyi: Amukan Azazil
4. Kara King
5. Penanggal

1. Ahmad Ashraff Fahmy: Lemak Kampung Santan
2. Putri Balqis: 1 Lawan 1
3. Rykarl Iskandar: Ajiboy
4. Nur Adrianna: Bencinta
5. Farrah Nadiah: Bisikan Syaitan

1. Cristina Suzanne: KIL
2. Uqasha Senrose: Paku Pontianak
3. Nelydia Senrose: Cinderella
4. Nadia Aqilah: Zaiton Ceritaku
5. Siti Saleha: Kerat 14

1. Ahya U: Tanda Putera
2. Shukri Yahaya: Ular
3. Karl Shafek: Zaiton Ceritaku
4. Syazwan Zulkifly: Juvana
5. Zul Ariffin: Penanggal

1. Nam Ron: Psiko Pencuri Hati
2. Syed Hussein: Langgar
3. Ellie Suriaty: Penanggal
4. Nik Amir Mustapha: KIL
5. Esma Daniel: Zaiton Ceritaku

1. Aku Datang: Istanbul Aku Datang
2. Tokan: Tokan
3. Puisi Sang Dewi: Lemak Kampung Santan
4. Tanda: Tanda Putera
5. Tika: Rock OoPenataan

1. Rock Oo
2. KL Gangster 2
3. Penanggal
4. KIL
5. Sembunyi: Amukan Azazil

1. Rock Oo
2. Tanda Putera
3. Penanggal
4. KIL5. Sembunyi: Amukan Azazil

1. Sembunyi: Amukan Azazil
2. Tokan
3. Tanda Putera
4. Papermoon
5. KL Gangster 2

1. KL Gangster 2
2. KIL
3. Penanggal
4. Istanbul Aku Datang
5. Sembunyi: Amukan Azazil

1. Fakulti Teknologi Kreatif Dan Warisam (UMK)
2. Thumbs Up Team
3. El Videographics


Zul Ariffin Terima SMS Ugut Mahu Bunuh Teman Wanita Beliau

Boleh tahan juga fanatik & cemburu buta peminat selebriti di Malaysia ketika ini terhadap pelakon yang kini sedang menjadi bualan hangat, Zul Ariffin selepas lakonan beliau dalam drama bersiri di TV3 berjudul Rindu Awak 200% melekat di hati peminat.

Harian Metro hari ini melaporkan yang Zul Ariffin ada menerima satu mesej ringkas (SMS) yang tidak diketahui siapakah pengirimnya mengugut mahu membunuhnya kekasihnya, Gayatri Su-Lin Pillai dek kerana tidak berpuashati dengan hubungan cinta mereka.

BACA: Zul Ariffin Akui terpaksa Paksa Diri Untuk Gembira, Tidak Kongsi Masalah

Gayatri yang juga kini merupakan Naib Presiden Astro Shaw menjalin hubungan cinta dengan Zul Ariffin sejak penghujung tahun 2012 yang dan nampaknya masih ramai yang belum mengetahui hubungan mereka berdua lantaran sikap low-profile kedua duanya.

Zul Ariffin mengulas perkara ini berkata pada mulanya hanya ketawa apabila menerima mesej itu namun kemudian sedar yang ianya berkemungkinan serius dan turut menasihati teman wanitanya itu untuk lebih berhati hati selepas ini. (rtky/m)


Hanez Suraya Masih Sayangkan Romie

Ya, anda tidak salah baca akan kenyataan di atas yang sebenarnya diluahkan sendiri oleh Hanez Suraya kepada Berita Harian. Sebelum ini, pelakon ini ada berikan bayangan yang hubungan cinta antara dirinya dan Romie sudah berakhir atas tekanan ramai.

BACA: Rela Berkorban, Hanez Suraya & Romie Kini Sudah Putus Cinta?

Namun kenyataan terbaru beliau hari ini menimbulkan tanda tanya sama ada hubungan mereka berdua kini masih berjalan atau pun sudah menemui noktah akhir — seperti yang diharapkan ramai pihak dek kerana statusnya seperti merampas kebahagiaan orang lain.

Hanez Suraya berkata beliau mengakui rela hubungannya dengan Romie berakhir namun lelaki itu khabarnya terus mencuba dan berusaha untuk menawan hatinya dan membuatkan pelakon itu semakin sayang dan tidak dapat menjauhkan diri.

“Saya sendiri kasihankan anak mereka. Malah di saat kes mereka terus berjalan, saya berkecil hati sebenarnya kerana terus-terusan dianggap sebagai punca kepada apa yang terjadi membabitkan mereka. Saya terus dipersalahkan. Benar, saya tak nafikan saya hadir dalam hidupnya pada waktu yang salah,” ujar Hanez Suraya hari ini.

“Tapi saya tak mampu melawan kehendak takdir. Saya pernah terdetik untuk putuskan hubungan ini tetapi dia terus mencuba untuk memiliki saya”
“Malah saya cuba membawa diri untuk menjauhkan diri daripadanya tetapi semakin jauh saya cuba lari, semakin kuat pula usahanya untuk memenangi hati saya. Saya masih sayangkannya. Anaknya pun memang rapat dengan saya,“ tambahnya lagi.

Hanez Suraya yang bakal menyambut ulangtahun kelahiran pada 22 Ogos ini mengakui sudah lama tidak mendapat tawaran berlakon dari mana mana pihak dan sepanjang tempoh ini beliau mula belajar ilmu dan selok belok perniagaan. Bagus. (rtky/m)


Filem Minggu Ini: Into The Storm

Filem ini sepatutnya diberi tajuk Twisters sahaja berdasarkan apa yang dipaparkan kepada para penonton dan secara jujurnya, Into The Storm seperti filem bikin semula gandingan 1996 Bill Paxton dan Helen Hunt — tetapi dengan lebih banyak puting beliung. Banyak.

Tidak ada yang salah tentang itu kerana banyak juga filem menarik selama ini yang kisahnya ada kaitan dengan cuaca buruk seperti Twister (seperti kami katakan tadi), The Day After Tomorrow, 2012, Take Shelter dan juga The Perfect Storm.

Hampir 20 tahun dahulu, Philip Seymour Hoffman memperkenalkan kepada kita semua akan satu budaya mengejar ribut (storm chasing) melalui filem Twister dan semenjak itu teknologi janaan grafik berkomputer (CGI) bertambah baik dan ya, cuaca global semakin buruk dan nampaknya filem Into The Storm hadir pada masa yang sesuai.

Diarahkan oleh Steven Quale (Final Destination 5) dan skrip ditulis oleh John Swetnam, filem ini sekali lagi menggunakan teknik atau lebih tepat gimik rakaman video yang dijumpai yang jujurnya telah ketinggalan zaman dan harus diberhentikan oleh semua.

Kisah dalam filem ini berlingkar sekitar dua kumpulan. Yang pertama adalah pengejar ribut atau storm chaser yang sedang menjalankan penggambara dokumentari berkaitan puting beliung dan mereka diketuai oleh Pete (Matt Walsh) & Allison (Sarah Wayne Callies) yang nampaknya sering tidak bersetuju dengan keputusan dan pandangan masing masing.

Satu lagi kumpulan termasuklah seorang bapa yang serius, Gary (Richard Armitage) & dua orang anak lelaki yang tidak kurang mengjengkelkan. Apabila satu ribut kuat berstatus F5 melanda, salah seorang dari anak lelaki ini terperangkap dalam bangunan yang runtuh dan sedang dipenuhi air — dan Gary, melawan dengan masa untuk menyelamatkan anaknya itu.

Pembikin filem ini sempat memasukkan kiasan yang tidak tepat atau sekadar acuh tak acuh akan ribut Katrina dan Sandy yang melanda Amerika Syarikat tidak berapa lama dahulu namun berjaya menyampaikan mesej sejagat tentang apa yang sudah manusia lakukan terhadap bumi kita.

Dialog yang disampaikan dalam filem ini sebenarnya boleh jadi bahan jenaka dan kami hilang kira akan berapa kali watak sepanjang filem ini menjerit We‘ve got to get out of here! — tetapi jika diabaikan perkara ini, melihat ribut dan puting beliung dalam filem ini sangat mengujakan.

Semakin lama ke dalam filem, semakin besar saiz ribut atau puting beliung yang muncul & semua mempunyai karakter yang sangat pelik dan mengerikan. Kalau anda mengambil keputusan untuk menonton Into The Storm hujung minggu ini, selaraskan jangkaan anda dan mungkin akan menerima kejutan yang tidak disangka. In a good way.

Kami berikan 2.5 biji ROTIKAYA untuk Into The Storm. Masih boleh diperbaiki sebagai sebuah filem bencana dari segi arahan, lakonan dan juga jalan cerita.


Yuna: Takkan Balik Kampung Pun Nak Melaram Seperti Selebriti

Baru-baru ini penyanyi antarabangsa kelahiran Malaysia, Yunalis Zarai atau pun lebih dikenali sebagai Yuna telah memuat naik gambarnya di laman sosial dengan penampilannya yang agak berbeza daripada biasa — kerana peminat-peminatnya mengenalinya dengan fesyen turban yang lebih bersifat urban dan terkini.

Terbaru ketika bertemunya di pelancaran Coffee Planet di Nu Sentral kelmarin dia dengan tegasnya menjelaskan bahawa tidak perlulah masyarakat memperbesarkan isu tersebut kerana baginya tidak ada masalah untuknya berpakaian sebegitu kerana dia hanyalah pulang ke kampung dan bukannya membuat persembahan.

“Saya rasa isu itu tak perlulah untuk diperbesarkan kerana apa yang penting pakaian saya masih menutup aurat dan sopan. Lagipun saya hanya pulang ke kampung takkanlah hendak melaram seperti mana saya mahu membuat persembahan. Sama juga seperti saya keluar berjalan-jalan minum kopi takkanlah hendak pakai pakaian yang sebegitu”

”Jadi saya hanya memakai pakaian yang membuatkan saya berasa selesa dan masih kekalkan ciri-ciri kesopanan sebagai wanita yang berhijab,“ katanya.

Sementara itu, isu Palestin dan Israel turut mendapat perhatian daripada penyanyi antarabangsa ini apabila dia turut memberikan pandangan mengenai isu boikot yang dijalankan di Malaysia.

Baginya boikot untuk sesuatu produk adalah hak individu dan kajian secara menyeluruh perlulah dikaji bagi setiap produk agar ianya memberikan kesan yang baik kepada ekonomi negara.

“Boikot itu adalah hak masing-masing, tetapi perlulah dibuat kajian yang menyeluruh terhadap sesuatu produk tersebut supaya boleh memberikan kesan yang baik kepada ekonomi negara. Isu yang melibatkan peperangan di Palestin adalah isu yang melibatkan politik dan ini juga turut berlaku di Myanmar, Syria, Iraq dan negara-negara lain lagi”

“Kita sebagai rakyat Malaysia perlulah sentiasa berwaspada dengan apa yang telah berlaku dan hulurkanlah bantuan sekiranya diperlukan,“ tambahnya lagi.

Di majlis pelancaran itu juga, Yuna sempat menghiburkan ribuan peminatnya dengan beberapa buah lagu yang dipetik daripada albumnya yang terbaru. Antaranya ialah, Coffee, dan Mountain. Selain itu dia turut mendendangkan lagu-lagunya yang popular seperti Terukir di Bintang, Lelaki, Rescue, dan Comeback. Bagi peminat Yuna juga anda boleh menyaksikan penyanyi ini membuat persembahan di MTV World Stage 2014 di Sunway Lagoon, Sabtu ini. (rtky/hfz)


Awie: Kehidupan Saya Dan Anak Anak Bahagia Tanpa Rozana

Walaupun proses perbicaraan berkaitan kes dakwaan Awie memukul isterinya, Rozana Misbun kini masih berjalan, ianya tidak menghalang penyanyi ini untuk terus menjalani kehidupan seperti biasa selepas mendapat hak penjagaan sementara anak anak mereka.

Mahkamah sebelum ini telah memutuskan Awie mendapat hak penjagaan sementara ketiga-tiga anaknya iaitu Putra Ahmad Merrah, 7, Putra Ahmad Rezzki 6, dan Puteri Qasseh Antasha, 4.

Dalam kenyataan terbaru kepada media, Awie mendakwa kehidupan mereka tidak banyak yang berubah selepas tidak tinggal bersama dengan isteri dan bersyukur kerana mendapat hak penjagaan anak oleh mahkamah.

“Tiada apa yang berubah selepas kami tidak tinggal bersama. Cuma bulan Ramadhan yang lalu buat pertama kali dalam hidup saya bangun pagi dan masak sahur untuk anak-anak. Malah jika saya terlibat dengan penggambaran, bila masa rehat saya akan pulang dan masak lauk untuk mereka berbuka. Saya mahu mereka rasa nikmat makan air tangan bapa mereka”

“Alhamdulillah anak-anak tak pernah komen apa-apa. Raya baru-baru ini mereka nyatakan hasrat nak pergi Legoland jadi saya bawa mereka ke sana. Kehidupan kami ‘happy’ dan saya kini hanya mahu kembalikan hak mereka yang telah hilang. Segala kerja keras saya selama ini adalah untuk keselesaan anak-anak pada masa akan datang,” jelas Awie.

Awie turut melahirkan rasa bersyukur menerima hak penjagaan sementara anak anak selain ada turut meminta supaya masyarakat tidak membuat spekulasi yang bukan bukan tentang apa yang terjadi terhadap rumahtangganya. (rtky/m)


Diana Amir Hamil Tiga Bulan, Tahniah!

Lama kita tidak dengar kisah Diana Amir sebenarnya, semalam beliau tampil dengan berita yang baik untuk dikongsikan dengan para peminat. Melalui MiG Online, selebriti ini mengesahkan dirinya kini sedang hamil tiga bulan.

Diana Amir mendirikan rumahtangga dengan Mohd Habib pada Oktober 2013 dan berkata hanya mahu berkongsikan berita ini dengan para peminat setelah lepas waktu yang sepatutnya.

Tahniah buat Diana Amir & suami sekeluarga. Pasti tidak sabar menantikan kelahiran orang baru dalam kehidupan anda berdua ‘kan? Jaga kandungan baik baik. (rtky/m)


Rahsia Kulit Cerah Gebu & Sihat Dengan Aurawhite Stemcell

Kami pasti nama Aurawhite bukan asing dalam kehidupan anda hari ini lebih lebih ianya sudah sinonim dengan rahsia kecantikan beberapa orang selebriti terkenal seperti Natasha Hudson dan juga pendatang baru, Amyra Rosli. Lelaki pun apa kurangnya, Izzue Islam juga pengguna.

Aurawhite Stemcell ialah minuman kesihatan dan ianya juga membantu tekanan wanita moden menyebabkan mereka sering berhadapan dengan masalah kesihatan seperti haid tidak teratur, kulit tidak licin dan cerah, rahim lemah,

Selain amalan gaya hidup sihat, suplemen tambahan ini dapat membantu wanita mengatasi masalah-masalah tersebut, collagen atau dalam ejaaan Bahasa Melayunya ‘kolagen’ memang sinonim dengan kulit anjal dan kekal muda.

Sebagai seorang yang mementingkan kecantikan, anda pastinya tahu bahawa collagen adalah ramuan penting yang berkesan untuk menghasilkan kulit cantik yang diidamkan. Collagen bukanlah suatu bahan kimia yang dihasilkan di makmal.

Sebenarnya badan kita sendiri ada menghasilkan collagen. Cumanya jumlah kolagen yang boleh dihasilkan oleh badan semakin merosot apabila umur semakin meningkat & menyebabkan adanya garisan halus dan kedut pada kulit.

Maka kita perlu mengambil kolagen dari sumber luar antaranya melalui pemakanan. Mengulas keperluan suplemen dalam kehidupan wanita hari ini, Aurawhite Beauty memperkenalkan Aura White Stemcell dengan 15x stem sel dari buah-buahan terpilih, dimana ia boleh membantu anda memelihara kesihatan dalaman dan luaran serta melambatkan proses penuaan.

Antara Khasiat Utama di dalam Aurawhite Stemcell adalah pencerahan kulit lebih pantas?, kulit lebih anjal dan gebu , mengaktifkan penghasilan kolagen?,meningkatkan sistem imunisasi tubuh badan?, mengatasi masalah kulit seperti jerawat,? pigmentasi & melasma, mengurangkan kedutan & garis halus ?pada wajah, memberi tenaga & meningkatkan stamina.

Aurawhite Stemcell juga dihasilkan dari bahan bahan utama yang sangat bermanfaat untuk anda semua seperti ekstrak Phyto superfruit iaitu Green Apple Stemcell Phytocelltec, Maquiberry, Roselle Stemcell, Cranberries, Strawberry, Snow lotus Stemcell, Raspberry dan banyak lagi.

Produk berkesan pilihan ramai ini juga mengandungi Salmon Collagen Peptide, Extra Glutathione, Virgin Coconut Oil (Kelapa Dara Premium), Rose Hips, Camu Camu Fruit, Astaxanthin, Hyaluronic Acid, Oregano Leaf dan Pearl Powder.

Untuk Info Lanjut hubungi 014-2388884 012-3888567 atau layari laman web rasmi mereka di www.aurawhite2u.com juga www.facebook.com/aurawhite.


Adam, Fiza Elite Kembali Rujuk Selepas Dua Bulan Bercerai

Panjang jodoh mereka berdua nampaknya dan siapalah kita untuk meramalkan yang sebaliknya. Adam AF & Fiza Elite dilaporkan sudah kembali bersama atau dalam bahasa perkahwinannya kembali rujuk pada 17 Julai yang lalu selepas hampir tiga bulan bercerai.

Bercakap kepada Berita Harian hari ini, Adam atau nama sebenarnya Mohd Aizam Mat Saman telah pergi ke pejabat Majlis Agama Islam Selangor (MAIS) di Shah Alam pada hari Selasa yang sekitar jam 11.00 pagi untuk pendaftaran rujuk semua perkahwinan mereka.

BACA: Adam AF Berharap Dengan Izin Tuhan, Akan Kembali Bersatu Dengan Fiza

“Walaupun bercerai, kami tidak bermasam muka & masih terus berhubung. Ternyata cinta kami masih kuat. Setelah berfikir dan berbincang, kami ambil keputusan untuk rujuk semula pada bulan Ramadan yang berkat. Saya harap semua orang doakan yang terbaik,” ujar Adam.

Adam turut menambah yang beliau dan Fiza banyak muhasabah diri dan mengkaji kesilapan diri masing masing dan berusaha untuk memperbaikinya.

Fiza pula berkata yang beliau impikan untuk mengerjakan umrah bersama Adam selain harapan untuk segera menimang cahayamata dengan suaminya itu.

BACA: Instagram Antara Punca Adam AF & Fiza Elite Bercerai (ext.)

“Fiza harap peminat doakan agar kami dapat rezeki anak secepat mungkin. InsyaAllah Fiza akan memperbaiki segala kelemahan dan kesilapan masa lalu supaya rumah tangga kami pada masa akan datang menjadi lebih baik lagi,” kata Fiza dengan penuh harapan.

Pasangan ini juga memaklumkan mereka sudah berpindah masuk ke rumah baru di Shah Alam dan Fiza juga sudah berkunjung ke rumah keluarga Adam di Sabah dan beraya di sana beberapa hari sebelum pulang ke Kuala Lumpur. Tahniah buat pasangan ini! (rtky/m)


Emma Maembong Selar Pihak Ubah Suai Foto Dengan ‘Tompokan Air Mani’

Ingatkan zaman ubah suai gambar selebriti ini sudah berlalu namun masih ada pihak yang rajin untuk melakukan perkara tidak berfaedah ini — mangsa terbaru adalah Emma Maembong yang gambarnya telah ditokok tambah dengan tompokan air mani.

“Saya tak takut kerana semua ini memang cubaan untuk menjatuhkan nama saya. Saya ada gambar asal. Jadi kepada yang cuba membuat onar, bawa bertaubatlah”

“Saya ikutkan malas nak layan semua ini kerana tidak mendatangkan faedah langsung. Tapi ini ruang untuk saya perbetulkan perkara yang memang tak betul,“ jawab Emma Maembong kepada Berita Harian hari ini berhubung isu gambar yang tersebar luas itu. (rtky/m)


Isteri Dituduh Mengongkong, Izzue Islam Terus Tenang Hadapi Cabaran

Apabila sudah mencapai tangga populariti kontroversi, fitnah dan gossip tidak lekang daripada mulut mereka yang sentiasa memerhati. Terbaru pelakon kacak, Izzue Islam telah dikatakan dikongkong oleh isterinya, Awin yang juga merangkap sebagai pengurus peribadinya.

Bertemu pasangan romantis ini di pelancaran duta jenama Super bagi kempen Secret To A Smile di Cathay [email protected] kelmarin telah merungkaikan kekusutan ini. Jelas, Izzue sendiri tiada istilah yang dikatakan isterinya itu ‘mengongkong’ kerjayanya, malah dia berterima kasih kerana isterinyalah hidupnya kini lebih teratur.

“Rasanya Awin tak pernah mengongkong saya malah dia banyak membantu saya menguruskan kerjaya saya dan itu normallah apabila dia berada di set penggambaran untuk membantu saya menyediakan pakaian, skrip dan sebagainya lagipun sebelum saya berkahwin pun dia merupakan pengurus saya yang menjaga kebajikan artisnya,” ujarnya.

Izzue turut berasa sedih apabila perkara ini terjadi kepada isterinya dan menganggap ini sebagai satu rencah asam garam dunia hiburan.

“Saya rasa sedih dengan apa yang terjadi ini. Tidak mengapa mungkin silap kamu juga dan kami akan cuba untuk terus memperbaiki apa yang kurang dan akan memberikan yang terbaik selepas ini. Orang di luar tak pernah tahu penat lelah isteri saya, dan dia tak pernah mengadu dengan apa yang dilakukannya kini dan saya sendiri kesian dengannya,” kata Izzue.

Tambahnya lagi, dia benar-benar beruntung kerana mendapat, Awin sebagai isteri yang tahu dan faham dengan komitmennya bekerja.

Bagi Awin sendiri dia menganggap perkara itu biasa baginya dan dia lebih suka untuk bertindak profesional daripada melatah tak tentu pasal.

“Saya juga pernah mendengar perkara ini, bagi saya tidak ada apa masalah lagipun saya hanya menjalankan tanggungjawab saya sebagai pengurus dan isteri kepada Izzue. Bila di lokasi kami akan menjadi seorang yang professional di mana Izzue adalah merupakan artis saya dan perlu untuk saya menjaga setiap kebajikannya,” katanya bersahaja.

Awin turut memberitahu bahawa tidak pernah terdetik lagi untuknya berhenti dari terus menjadi pengurus kepada Izzue dan sepanjang 5 tahun mereka selesa bekerja bersama. (rtky/hfz)


Risteena Munim Tak Sabar Bawa Watak Pelacur Dalam Filem Terbaru

Heroin drama bersiri Playboy Itu Suami Aku, Risteena Munim secara terbuka memberitahu bahawa dia teruja dan tak sabar untuk melakonkan watak aksi seorang pelacur dalam filem yang akan menjalani penggambarannya di Chicago, Amerika tahun depan.

Baginya watak sebagai seorang pelacur mempunyai kekuatan dan cabarannya yang tersendiri berbanding watak-watak yang dilakonkannya sebelum ini.

“Watak sebagai seorang pelacur menjadi idaman kerana watak sebegitu belum pernah saya lakonkan. Impian tersebut bakal direalisasikan menerusi sebuah filem terbitan Zeel Production dan akan memulakan penggambaran sekitar tahun hadapan di Chicago, Amerika. Filem tersebut ala-ala Devdas,“ katanya sambil tersenyum.

Risteena turut memberitahu bahawa keputusannya untuk menerima pelawaan daripada produksi tersebut hanyalah untuk mempelbagaikan wataknya dalam lakonan ini, dan keluarganya tidak ada masalah mengenai wataknya ini dan hanyalah perlu menjaga batasan-batasan yang tertentu.

“Saya mahu pelbagaikan watak yang diberi dan tidak mahu terikat pada satu watak dan secara langsungnya saya memang tidak memilih watak. Setakat ini keluarga tidak menghalang dan tiada masalah mengenai watak yang ini dan ada batas tertentu yang perlu saya jaga,“ ujarnya.

Sementara itu, Risteena bakal muncul dengan drama bersiri terbaru lakonannya di slot aksi TV3 pada 19 Ogos ini berjudul Plan B.

Dalam drama tersebut terdapat kelainan yang dapat kita lihat menerusi lakonannya kali ini dan dia turut menceritakan bahawa sebenarnya dia terpaksa memotong rambut untuk merealisasikan wataknya yang agak mencabar dan penuh dendam dalam drama kali ini. Tetapi setelah melalui proses perundingan akhirnya dia hanya memakai rambut palsu sahaja.

“Drama Plan B ini agak berbeza dengan drama-drama yang pernah saya lakonkan sebelum ini kerana ianya sangat mencabar dan penuh aksi. Drama ini juga menuntut pengorbanan daripada saya sebagai pelakon untuk memotong rambut bagi menjayakan watak ‘Iris‘, Tetapi setelah perbincangan dilakukan akhirnya saya diberi pelepasan untuk memakai rambut palsu sahaja”

Tambahnya lagi, dia sanggup mengorbankan rambutnya itu sekiranya diperlukan juga untuk berbuat demikian dan turut mengakui bahawa apabila berambut pendek agak sukar dan terbatas untuknya menerima tawaran lakonan daripada mana-mana produksi tempatan.

“Sekiranya dikehendaki juga untuk saya memotong rambut saya akan lakukannya walaupun tahu selepas ini akan berdepan risiko watak yang agak terhad,“ katanya ringkas. (rtky/hfz)


Nora Danish Menolak Tawaran Ratusan Ribu Ringgit Demi Palestin

Jika gossip ini datang dari laman web pihak pengurusan Nora Danish sendiri, pastinya ada walau sedikit kebenaran disebaliknya. Heh. MiG Online baru baru ini menulis perihal khabarnya artis mereka yang seorang ini telah mengambil keputusan baik demi kepentingan umat Islam.

Nora Danish khabarnya ditawarkan untuk menjadi duta beberapa produk penjagaan diri harian dengan setiap satunya bernilai enam (6) angka namun apabila mengetahui barangan tersebut termasuk dalam senarai barangan keluaran Yahudi, Nora Danish tanpa teragak-agak menolak untuk menjadi duta barangan-barangan tersebut secara baik.

Walaupun tidak dinyatakan jenama produk yang dimaksudkan, nampaknya tindakan Nora Danish ini jika benar adalah sesuatu yang wajar dicontohi — tidak memilih dalam memboikot demi kerana wang — tetapi lebih kepada sifat kemanusiaan sejagat. (rtky/m)


Eja & Noryn Aziz Dirompak Empat Lelaki Berparang, Rugi RM30,000

Menurut laporan Harian Metro hari ini, Noryn Aziz ceritakan pengalamannya menyaksikan tiga rakannya termasuk pelakon Eja Saifuddin dirompak empat lelaki berparang di depan rumahnya di Damansara Heights, malam kelmarin.

“Saya sudah masuk ke dalam (rumah) apabila tiba-tiba dengar jeritan Allahuakbar. Saya sangkakan kemalangan di depan rumah. Saya keluar rumah dan tengok kawan-kawan dikepung beberapa lelaki sedang mengacukan parang kepada mereka,” ujar Noryn Aziz.

Dalam kejadian yang berlaku sekitar 9.30 malam, tiga orang rakan Noryn termasuk Eja atau Siti Shahrizah Saifuddin sedang berbual di depan pagar rumahnya sebelum berangkat pulang dan kerugian akibat kejadian itu dianggarkan sekitar RM30,000.

“Bayangkan ketika kita buat majlis, mereka (perompak) berani buat perangai. Sebaik saya masuk rumah, tiba-tiba dengar jeritan dan bila jenguk luar, beg tangan dan barang-barang kawan-kawan saya sudah dirampas. Memang panik dan huru-hara jadinya”

“Mereka (kawan-kawan) semua meluru masuk semula ke dalam dan kami kunci pintu. Rupa rupanya perompak itu sempat ikut dan gegar pintu rumah. Bila dah makin kecoh, mereka semua sempat lari,” tambahnya lagi yang dihubungi media semalam. (rtky/m)


Zul Ariffin: Saya Kena Paksa Diri Untuk Jadi Gembira, Tak Kosong Masalah

Nama Zul Ariffin memang sedang meniti bibir peminat dunia hiburan ketika ini dek kerana drama lakonan beliau berjudul Rindu Awak 200% memang mendapat sambutan hangat sekali gus membuatkan jejaka berusia 29 tahun ini dalam senarai igauan para wanita. Heh.

Ramai sedia maklum akan hubungan Zul Ariffin dengan penerbit filem, Gayatri Su-lin Pillai sejak dua tahun lalu namun sejak kebelakangan ini agak kurang kisah mereka berdua muncul di media selain daripada masing masing mengakui terlalu sibuk dengan kerjaya.

BACA: Zul Ariffin Sedia Untuk Kahwin, Tetapi Bimbang Akan Masa Hadapan

“I‘m not married, yet single. No status. Apa yang boleh saya katakan, perjalanan karier sangat bagus tetapi kisah peribadi, semuanya tidak berapa baik. Kisah peribadi ini mungkin berkaitan keluarga dan bukan hubungan cinta semata-mata”

“Yang pasti saya tak boleh lari, perlu menanganinya. Apa yang pasti, setiap projek yang bermula 2014, saya terganggu, tidak tenang dan tak teruja. Saya kena paksa diri untuk jadi gembira”

“Sebab apa, saya tak boleh kongsi kerana saya memang tak suka kongsi masalah saya dengan sesiapa sahaja termasuklah emak saya sendiri. Namun, saya bersyukur Alhamdulillah kerana untuk tahun 2014 ini, rezeki saya terbuka mencurah-curah,“ jelasnya. (rtky/m)


Afdlin Shauki Mungkin Bekerja Dengan Hugh Jackman Untuk Filem Sabah

Pengarah filem, Afdlin Shauki mungkin berpeluang untuk bekerjasama dengan Hugh Jackman yang anda lebih kenali sebagai pemegang watak Wolverine dalam siri filem X-Men selama ini dan berita ini timbul selepas pengarah itu ditugaskan untuk sebuah projek filem Sabah.

Afdlin Shauki akan bergandingan dengan pengarah Hollywood Roger Christian untuk filem yang akan mengisahkan tentang satu peristiwa hitam di Sabah ketika perang dunia kedua (World War II) yang lebih dikenali dengan nama Sandakan Death Marches.

Ribuan askar Australia dan Britain telah dipaksa oleh tentera Jepun berjalan kaki sejauh 140km daripada Sandakan ke Ranau yang terletak di kaki bukit Gunung Kinabalu. Ramai telah terbunuh atau dibunuh dan hanya enam orang askar Australia yang terselamat.

Projek filem ini berada dibawah kelolaan Perbadanan Kemajuan Filem Nasional Malaysia (FINAS) dengan belanja keseluruhan RM3 juta yang mana RM1 juta merupakan pembiayaan daripada kerajaan Malaysia dan selebihnya adalah dana FINAS sendiri.

Laporan The Star baru baru ini menyebut Hugh Jackman sudah ditawarkan untuk membawa watak utama filem ini walaupun belum ada kata putus dan pihak produksi menyasarkan Festival Filem Cannes 2016 sebagai platform pelancaran kelak. (rtky/m)


Mahkamah Putuskan Pernikahan Jue Aziz Sah, Ikut Syarak

Sekitar Mei 2014 yang lalu, Jue Aziz tampil membuat pengakuan yang beliau sudah pun mengikat tali perkahwinan dengan seorang pemuzik Indonesia 9 Mac lalu di Sulawesi, Indonesia.

Selepas pendedahan yang beliau sudah berumahtangga secara senyap senyap, ada pula yang mengatakan pernikahan beliau di Indonesia itu sebagai tidak mengikut syarak namun laporan terbaru Sinar Harian mengesahkan sebaliknya.

Laporan menyebut yang Mahkamah Rendah Syariah Kuala Lumpur hari ini telah memutuskan pernikahan aktres jelita, Jue Aziz dengan pemuzik Indonesia, Bayu Pramana Putra Achmal Danial adalah sah dan mengikut syarak.

“Alhamdulillah selepas urusan pernikahan saya dengan suami selesai di mahkamah, diharap selepas ini tidak lagi dijadikan isu seperti mana sebelum ini. Insya-Allah kami bercadang untuk mengadakan majlis resepsi bagi memperkenalkan suami kepada keluarga dan kenalan rapat pada tahun hadapan,” ujarnya seperti dilaporkan mStar Online hari ini.

Dalam pada itu, Jue turut berkata yang beliau seboleh-bolehnya mahu mempercepatkan tarikh bagi mengadakan majlis berkenaan namun kesibukan mereka terhadap kerjaya seni masing-masing membuatkan perancangan itu terpaksa ditunda pada tahun hadapan.

Jelas Jue, beliau juga mahu mengadakan acara itu bagi memenuhi impian ibu dan bapanya yang ingin melihatnya bersanding di kampung halaman ibunya di Nilai, Negeri Sembilan. (rtky/m)


Proses Sulh Awie, Rozana Misbun Gagal

Proses Sulh (perbincangan) melibatkan penyanyi rock terkenal, Awie dengan isterinya, Rozana Misbun berhubung hak jagaan kekal (hadanah) tiga anak mereka gagal selepas Rozana tidak hadir pada sesi perbincangan tanpa alasan di Mahkamah Syariah Kuala Lumpur, hari ini.

BACA: Awie Terima Hak Penjagaan Sementara Anak, Rozana Dihalang Hubungi Keluarga

Mahkamah menetapkan 25 Ogos ini untuk sebutan semula kes itu. – Sinar Harian


Nora Danish Selebriti Malaysia Pertama Kumpul Sejuta Pengikut Di Instagram

Ini berita serius untuk anda semua ambil peduli. Nora Danish yang memang popular di kalangan pengguna laman sosial Instagram hari ini secara rasmi menjadi artis atau selebriti pertama tempatan yang berjaya mengumpul lebih daripada 1,000,000 pengikut di Instagram.

Angka itu berjaya dicapai beberapa jam lalu dan kekasihnya, Nedim Nazri turut menyampaikan ucapan tahniah buat Nora Danish atas kejayaan ini. Kepada anda yang belum mengikuti selebriti paling banyak disebut media ini, silakan ke instagram.com/noradanish.

Well, itu sahaja. Okay boleh kembali peduli tentang dunia luar. (rtky/m)


Ramona Zamzam Nafi Jadi Punca Dazrin, Amyra Batal Kahwin

Peminat dunia hiburan nampaknya mula keluar dengan spekulasi sendiri selepas pasangan artis Dazrin Kamaruddin & Amyra Rosli mengambil keputusan untuk membatalkan majlis pernikahan mereka yang sepatutnya dijadualkan berlangsung Jumaat ini.

BACA: Dazrin & Amyra Rosli Tidak Jadi Kahwin, Enggan Dedah Sebab Sebenar

Satu nama timbul ditengah tengah kontroversi ini adalah Ramona Zamzam yang dikhabarkan jadi punca kepada pembatalan pernikahan pasangan itu kerana sekeping gambar mesra antara beliau dan Dazrin yang dimuatnaik ke Instagram beberapa minggu lalu.

“Saya terkejut mendengar berita tentang Dazrin & tunangnya Amyra Rosli batalkan perkahwinan mereka dan saya sudah menjangkakan akan menjadi mangsa dituduh sebagai pihak ketiga kerana saya orang terakhir yang digosipkan dengan dia”

“Saya tidak takut berhadapan dengan media kerana saya tidak bersalah dalam hal ini, selepas gambar kami menjadi isu saya sangat marah dan tidak berhubung langsung dengan Dazrin hingga hari ini,“ jelas Ramona Zamzam kepada mStar Online.

Menjelaskan tentang gambar di Instagram, Ramona Zamzam menjelaskan gambar tersebut juga bukanlah aksi yang keterlaluan sebaliknya gambar ketika di lokasi penggambaran yang mana ketika itu Dazrin datang membawa shisha.

“Saya dan Dazrin sudah kenal lama sejak saya masuk dalam industri lagi malah kami sering kali digandingkan untuk berlakon bersama sebagai pasangan kekasih. Kalau benar-benar saya ingin menganggu hubungan mereka ia pasti sudah lama berlaku, apa yang saya marah apabila peminat Amyra menghentam saya di Instagram dengan pelbagai kata-kata kesat sehingga saya terpaksa padamkan gambar tersebut agar ia tidak berpanjangan,” tambahnya. (rtky/m)


Celcom Xpax Mahu Beri Satu Modenas Setiap Hari Selama 30 Hari, Woot!

Merujuk kepada tajuk di atas dan kami pasti anda pun tahu, Celcom Xpax kini berbesar hati untuk menawarkan sebuah motorsikal Modenas model Harimau Ace 115 untuk anda semua dengan cara yang sangat mudah tanpa sebarang borang mahu pun slogan bosan.

Apa yang anda perlu buat sangat mudah, hanya kongsi kredit bersama keluarga yang tersayang, kawan kawan yang tersayang mahu pun teman sepejabat yang anda sayang.

Tiada nilai minimum perkongsian kredit diperlukan, anda hanya perlu berkongsi lebih kerap untuk naikkan kebarangkalian untuk memang. Lebih kerap, lebih tinggi peluang. Mudah.

Bagaimana untuk kongsikan kredit anda tanya? Rujuk gambarajah di bawah untuk penjelasan.

30 pemenang bertuah akan berpeluang membawa pulang sebuah motorsikal Modenas Harimau Ace 115 setiap hari selama 30 hari. Tiada alasan untuk anda tidak menyertai. Jom!

Maklumat lanjut, jika kami belum cukup cemerlang membuatkan anda semua faham, silalah rujuk laman web rasmi Celcom Xpax. Kalau memang sila ajak kami ronda ronda.


Eina Azman Bakal Kahwin Jejaka Singh Hujung Tahun Ini

Sudah lama tidak mendengar khabar berita mengenai seorang pelakon tinggi lampai, Eina Azman yang secara tiba-tiba mendedahkan dirinya bakal mendirikan rumah tangga dengan seorang jejaka Sikh bergelar VIP pada penghujung tahun ini.

Menerusi laporan yang dipetik daripada Media Hiburan Eina dedahkan sikap bertanggungjawab, matang dan suka menasihati oleh Datuk Paduka Gurmet Singh, 35, telah berjaya menarik perhatiannya untuk menjalinkan hubungan yang lebih serius.

BACA: Afiq Muiz Rancang Bawa Ibu Ke Mekah, Tak Mahu Dikaitkan Dengan Eina Azman

“Awal perkenalan kami biasa-biasa saja dan ia bukanlah cinta pandang pertama. Perasaan sayang dan cinta hadir secara perlahan-lahan kerana Gurmet lelaki bertanggungjawab, matang dan suka menasihati saya”

“Situasi yang amat berbeza apabila saya berkawan dengan orang muda yang banyak berangan-angan. Kedua-dua belah keluarga juga merestui hubungan kami,“ katanya.

Dalam pada itu, Eina juga menyatakan perbezaan agama dan jurang usia yang besar bukanlah menjadi halangan kerana ibunya turut membantu jejaka itu memahami ajaran Islam. (rtky/hfz)


Awal Ashaari Dedah Wajah Anak Selepas Scha Al-Yahya Habis Pantang

Serba tidak kena nampaknya jika diri bergelar selebriti. Awal Ashaari & Scha al-Yahya baru baru ini telah didesak segelintir peminat untuk berkongsi gambar anak sulung mereka namun kedua dua mereka nampaknya ada pendirian sendiri dalam hal ini.

Menerusi Instagram beliau, Awal Ashaari memaklumkan yang mereka hanya akan kongsikan foto atau wajah anak sulung mereka selepas isterinya, Scha al-Yahya habis berpantang 44 hari menerusi hashtag #abispantangbarubolehkenal.

Okay sekarang hashtag pun bahan berita, selamat datang ke masa hadapan.

Ramai juga peminat meninggalkan komen menyokong tindakan Awal Ashaari & Scha al-Yahya ini namun tidak kurang juga terus mengatakan tidak wajar untuk mereka berdua merahsikan identiti anak mereka terlalu lama dari tatapan para peminat. Eh.

Scha al-Yahya selamat bersalin kira-kira pukul 5.50 petang pada 22 Julai lalu di Pusat Perubatan Prince Court Kuala Lumpur dan bayi perempuan seberat 3.17 kilogram itu dilahirkan secara normal. Masih belum ada nama didedahkan buat bayi sulung mereka ini. (rtky/m)


Hefny Sahad Belum Bersedia Bawa Nad Zainal Jumpa Keluarga

Percintaan pasangan ini mendapat perhatian ramai peminat dunia hiburan sebelum ini apabila ia dikatakan dibina atas kesengsaraan orang lain, atau lebih spesifik bekas kekasih Nad Zainal yang pelakon itu tinggalkan begitu sahaja. Amboi ayat.

BACA: Azwan Kombos Doakan Yang Terbaik Buat Nad Zainal & Pasangan

Dalam perkembangan terbaru, Hefny Sahad mengakui yang beliau belum bersedia untuk bawa kekasihnya itu untuk berjumpa keluarga dan ibunya yang kini sedang menetap di Johor kerana masih menganggap mereka masih dalam proses mengenal hati budi.

“Hubungan kami baik dan masih rapat, cuma jarang berjumpa sebab sibuk dengan kerja. Saya juga telah berjumpa dengan keluarga dia beberapa kali sebelum ini di Ampang tetapi saya masih belum bersedia untuk membawanya berjumpa kedua-dua ibu bapa saya kerana kami masih lagi dalam proses perkenalan,” jelas Hefny Sahad kepada Kosmo! hari ini.

Hefny Sahad turut mengakui yang keluarga beliau pada awalnya tertekan dengan khabar angin tentang hubungan beliau dengan Nad Zainal namun semuanya kembali normal selepas segala persoalan berjaya dijawab satu per satu.

“Saya tidak tetapkan sasaran konkrit untuk menamatkan zaman bujang tetapi saya menyasarkan untuk menamatkan zaman bujang pada umur 30 tahun. Namun, masih banyak yang belum saya kecapi. Saya ingin membeli sebuah rumah yang selesa untuk keluarga saya terlebih dahulu di Johor,” tambahnya yang turut berkata Nad Zainal tidak mendesak dalam soal kahwin.

Bak kata orang tua, kalau sudah berkenan jangan tunggu lama lama takut nanti lama lama kami sailang. Eh. (rtky/m)


Dazrin & Amyra Rosli Tak Jadi Kahwin

Perkahwinan pasangan ini sepatutnya berlangsung pada Jumaat, 8 Ogos 2014 namun apa yang telah dirancang selama ini tidak akan menjadi kenyataan selepas ibu kepada bakal pengantin perempuan memaklumkan majlis tersebut sudah dibatalkan.

BACA: Dazrin Kamarudin & Amyra Rosli Nikah 8 Ogos Depan (ext.)

Bercakap kepada Berita Harian, ibu kepada Amyra Rosli yang juga bertindak sebagai pengurus Norzaridah Ahmad memaklumkan yang keputusan berkenaan dibuat hasil perbincangan kedua-dua belah keluarga dan kesepakatan itu dicapai pada Ramadan lalu.

“Pernikahan yang sepatutnya berlangsung pada 8 Ogos ini dibatalkan dan tidak akan menjadi kenyataan atas persetujuan bersama. Maaf kami tidak dapat berkongsi punca pernikahan itu tidak menjadi kenyataan, sebaliknya berharap semua pihak menghormati hal peribadi yang membabitkan keluarga kami”
“Mengenai jodoh mereka berdua, kami serahkan kepada ketentuan takdir. Hanya itu yang dapat saya katakan ketika ini,“ katanya kepada wartawan hari ini.

Harapnya pasangan ini hanya menunda majlis bahagia mereka dan bukan tidak jadi terus. Sayang hubungan yang telah terbina. Dazrin Kamarudin & Amyra Rosli berkenalan selama tiga tahun sebelum bertunang pada 25 Ogos tahun lalu. (rtky/m)


Ezany Tolak Permohonan Cerai Isteri & Teruskan Permohonan Nusyuz

Pelakon Ezany Nizariff hari ini untuk menolak permohonan cerai secara baik yang dibuat isterinya Lizda Nuryanti Abidin pada 17 Julai lalu di Mahkamah Rendah Syariah Petaling, Shah Alam.

Ezany turut memberitahu mahkamah yang beliau sudah failkan permohonan nusyuz (perintah kembali taat) terhadap Lizda pada 22 Julai lalu. Hakim Syarie, Mohd Nurulazhar Mohd Tohar bagaimanapun memerintahkan pasangan berkenaan membentuk satu jawatankuasa pendamai bagi menyelesaikan kemelut rumah tangga mereka sebelum kes berkenaan disambung semula pada 3 September depan.

Pergolakan rumah tangga mereka tercetus selepas Ezany Nizariff mengakui isterinya minta diceraikan sebelum membuat laporan polis berhubung dakwaan wanita berkenaan dilarikan oleh seorang lelaki dikenali pada 17 Julai 2014 lalu.

Ezany yang ditemui media di luar mahkamah akan meneruskan dengan permohonan nusyuz terhadap isterinya biarpun wanita berkenaan meminta diceraikan secara baik selain berkata yang anak anak kini tinggal dengannya sehingga perbicaraan dijalankan.

“Insya-Allah kes berkenaan (penjagaan anak) akan disebut di mahkamah pada 25 dan 27 Ogos ini dan anak-anak kini tinggal bersama saya selepas isteri bertindak keluar rumah sejak 19 hari lalu,“ tambahnya lagi. (rtky/m)


Kini Bertudung Penuh, Mila Jirin Dedah Bakal Bernikah Tahun Depan

Jika anda terlepas berita baik ini, penyanyi Mila Jirin telah mengambil keputusan untuk bertudung penuh pada hujung bulan Ramadhan lalu, mengambil keberkatan bulan mulia itu. Ini menjadikan Mila Jirin antara selebriti yang berhijrah selain Neelofa & Ziana Zain.

“Sebenarnya sejak tahun lepas lagi saya sudah berniat untuk bertudung. Bagaimanapun, ia tidak dapat dilaksanakan berikutan komitmen saya sebagai anak seni. Sudah menandatangani banyak kontrak. Alhamdulillah, akhirnya pada bulan Ramadan saya dibukakan hati untuk bertudung. Sukar untuk saya tafsirkan hanya mampu mengucapkan syukur buat Ilahi,” ujarnya.

Selain dari berita penghijrahan penyanyi ini, Mila Jirin juga mendedahkan melalui Kosmo! yang beliau bakal bakal mendirikan rumah tangga pada tahun depan namun tidak mahu mendedahkan siapakah jejaka bertuah yang berjaya menawan hatinya itu.

“Insya-Allah. Memang ada perancangan untuk berkahwin pada tahun depan. Tetapi saya tidak mahu dedahkan siapakah orangnya. Susah hendak cakap. Sebagai seorang perempuan saya juga tidak mahu cakap lebih-lebih. Saya lebih selesa untuk tidak memberikan jawapan”

“Dia (kekasih) juga tidak mahu saya dedahkan. Bila sudah dekat tarikh kahwin nanti, barulah kami bercadang untuk dedahkan,” tambahnya lagi.

Mila Jirin bagaimanapun berkata hubungan beliau dan bakal suami bermula sebagai kawan dan mereka sudah berkenalan semenjak beliau belum bergelar artis pada usia 18 tahun.

Bercakap tentang persiapan kahwin, Mila Jirin berkata beliau akan mula memikirkan hal tersebut selepas selesai pelancaran lagu terbarunya yang akan dilancarkan tidak lama lagi. (rtky/m)


Restui Hubungan Cinta & Amy Search Maafkan Kekasih Nabila Huda

Mari mulakan hari pertama bekerja di seluruh Malaysia dengan berita baik tentang hubungan Amy Search dan anak perempuan, Nabila Huda yang kini sudah kembali pulih selepas insiden di Instagram beberapa bulan yang lalu.

Melalui Instagram masing masing, dapat kita lihat yang Nabila Huda pulang berhari raya bersama bapanya Amy Search di kampung selain saling bermaafan atas kesilapan masing masing sebelum ini dan paling menarik, kekasih pelakon itu khabarnya turut serta,

BACA: Amy Search Sudah Memaafkan Nabila Huda, Harap Pulang Ke Rumah

Bercakap kepada mStar Online, Amy Search menyifatkan lelaki tersebut sebagai seorang yang bertanggungjawab kerana sanggup berdepan dengannya memohon maaf atas kesilapan dahulu, selain turut menjernihkan hubungannya dengan Nabila Huda,

“Sebenarnya saya tidak pernah menyekat mana mana lelaki yang ingin berkawan dengan Nabila kerana itu pilihannya. Walaupun pernah marah dengan kekasih Nabila, tetapi jauh di sudut hati, saya tidak berdendam,” ujarnya.

“Cuma saya bersyukur kerana dia seorang yang bertanggungjawab, berani berdepan dengan saya dan kerana dia juga hubungan saya dan Nabila, Alhamdulillah, kembali jernih”

Amy Search turut menambah yang dugaan yang berlaku sebelum ini merupakan satu pengajaran buat dirinya dan juga Nabila Huda selain berharap kebahagiaan antara mereka berdua kini akan kekal selamanya. Seronok kami lihat mereka berdua ketika ini, begitulah bagus. (rtky/m)


Tembus & Mat Tudung: 2 Filem Tempatan Berentap Di Minggu Raya 2014

“Aku dekat dengan hidup engkau, engkau lebih dekat dalam hidup aku, kita masing-masing dekat dengan hidup masing-masing, kita boleh tembus hidup, tembus hingga ke darah-daging” kata watak Mazri.

Tembus (2014) ialah filem arahan Ahmad Idham dimana skripnya ditulis oleh Siti Jasmina yang juga pernah bekerjasama dalam filem-filem terdahulu iaitu Niyang Rapik dan Damping Malam.

Ringkasan ceritanya begini, sepasang usahawan yang sedang di kemuncak kejayaan perniagaan iaitu Hari (Aaron Aziz) dan isterinya, Izza (Nur Fazura Sharifuddin) yang menghadapi dugaan konflik paling hebat apabila anak mereka, Zara (Mia Sara) diculik.

Hari dengan bantuan pihak polis dan sahabat karibnya, Mazri (Khir Rahman) cuba menjejaki siapakah penculik Zara dan apakah motifnya? Di sebalik kes penculikan itu, terlindung juga suatu rahsia sulit yang bakal dibongkar satu-persatu melibatkan seorang wanita bernama Marylia (Luna Maya). Anda kena serbu pawagam mulai 28 Julai 2014 sempena Hari Raya tahun ini untuk merungkai jawapannya.

Tembus ialah sebuah filem ‘psychological thriller’ yang menjurus kepada penceritaan yang dibawa oleh setiap perwatakan yang ditampilkan. Ia bermula dengan pengenalan kisah oleh watak Marylia yang kelihatan beremosi terumbang-ambing. Siapakah dia?

Kemudian, filem ini menyoroti rutin kehidupan Hari dan Izza yang begitu sibuk dan kalut di antara tuntutan urusan perniagaan dan penjagaan anak mereka, Zara. Lantas sedikit demi sedikit hubungan rumahtangga Hari-Izza mula menampakkan keretakan.

Filem ini mula melonjakkan debaran penonton apabila Zara diculik. Tuduh-menuduh di antara Hari dan Izza juga mula meledak menyalahkan sesama mereka kerana kealpaan menjaga Zara. Di tengah-tengah kemelut itu, Mazri rakan karib mereka menjadi orang tengah cuba untuk membantu. Apa yang dilihat secara zahir di awal-awal filem ini, rupa-rupanya berkait dengan sesuatu yang berlaku beberapa tahun yang lalu iaitu punca asal peledak tercetusnya semua konflik penculikan itu.

Penceritaan Tembus menimbulkan prasangka dan keinginan meneka-neka plot seterusnya oleh penonton di sepanjang penontonan. Seperti sebuah filem misteri dan penyiasatan, ia dikembangkan dengan memberi sedikit demi sedikit ‘hint’ dari dialog watak-watak dan babak imbas kembali yang dipaparkan. Saya akui bahawa Tembus ialah salah sebuah filem tempatan yang baik dari sudut isi kandungan dan kronologi penceritaannya.

Kombinasi para pelakon yang berbagai latar kelihatan mampu menjiwai watak masing-masing dengan meyakinkan. Aaron Aziz dan Nur Fazura sebagai pasangan suami-isteri menyerlahkan sisi-sisi situasi baran atau rapuh kedua-dua watak dengan berkesan.

Manakala pertembungan Aaron Aziz dan Khir Rahman ke babak akhir filem ini ialah momen-momen genting bertikam lidah dan aksi mereka, antara yang terbaik dipaparkan dalam Tembus. Luna Maya pula memerah sehabisnya emosi sebagai watak ala ‘femme fatale’ mangsa dan pemangsa.

Filem ini menjanjikan ‘plot twist’ yang begitu tidak disangka-sangka oleh penonton. Anda perhatikan betul-betul siapakah ‘penjahat’ sebenar dalam filem ini?

KESIMPULAN: TEMBUS (2014) berjaya menghidangkan juadah sebuah filem arus perdana komersial yang sering ditagihkan oleh penonton filem tempatan yang mahukan sebuah hiburan yang dibikin dengan kemas dari naskhah skrip yang berkualiti. Nah! Anda tontonlah di pawagam sekarang! Saya berikan 4 BIJI ROTIKAYA.

“Woi! Yang kau pergi makan buah dada aku ni kenapa?” kata watak Johari.

Mat Tudung (2014) ialah sebuah filem bertih jagung habis-habisan arahan Wan Mohd Hafiz Wan Hussein yang sebelum ini pernah mengarahkan filem seram komedi Hantu Tok Mudim. Tajuknya sahaja sudah kedengaran cantuman yang janggal dan mengundang tawa dengan tagline ‘Mat Rempit Kena Himpit’, katanyalah!

Kisahnya mengenai Johari (Fizz Fairuz) seorang bekas pelumba haram atau ‘mat rempit’ yang kesempitan wang lalu meminta belas ihsan dari boss-nya untuk dibayar gaji awal dengan bersyarat iaitu dia mesti melayan kerenah satu keluarga anak-beranak yang datang bercuti di hotel dia bekerja.

Keluarga itu ialah Datuk Meor (Harun Salim Bachik), isterinya Datin Hani (Rosnah Mat Aris) serta anak-anak mereka, Zizie (Nelydia Senrose) dan Zameer (Abdul Munir). Johari meminta bantuan rakan sekerjanya, Azhar (Izzue Islam) untuk menjadi ‘side-kick’ untuk setiap plannya untuk memenuhi setiap permintaan yang bukan-bukan dari keluarga tersebut.

Kenapa Johari mesti menyamar sebagai Johanna, seorang wanita bertudung? Saksikan Mat Tudung di pawagam tempatan mulai 28 Julai 2014, kalau anda teruja menonton trailer dan melihat posternya, silakan!

Mat Tudung mungkin mahu memberikan se-adanya apa yang kononnya dimahukan oleh penonton iaitu hiburan untuk ketawa terbahak-bahak menonton babak-babak seorang lelaki, watak Johari yang menyamar sebagai perempuan bertudung bernama Johanna? Kenapa tidak sahaja menyamar sebagai wanita yang memakai rambut palsu?

Mungkin dengan bertudung mudah kerana hanya perlu menyarungkan tudung menutup kepala sepenuhnya dan memakai pakaian yang berlitup penuh tanpa perlu memakai skirt yang terpaksa mencukur bulu kaki? Mungkin.

Penampilan tambahan oleh watak Azhar yang juga bertudung dengan nama Azharina walaupun jelas bermisai, mungkin juga menggelikan hati? Ia cuba sedaya-upaya ‘mengizinkan’ penonton untuk mengetawakan penampilan lelaki-lelaki bertudung kerana ia kelakar. Maka secara ringkasnya, komedi filem ini bergantung sepenuhnya kepada babak-babak janggal itu.

Penonton akan cuba memahami tekanan emosi dan tenaga yang dilalui oleh watak Johari/Johanna kerana terpaksa berkejar ke sana-sini untuk memenuhi semua permintaan ahli keluarga Datuk Meor. Sekejap jadi Johari, sekejap jadi Johanna.

Filem ini cuba menjadi sebuah filem cinta komedi di antara Johari dan Zizie yang diselang-seli dengan permintaan Datin Hani yang juga mahukan Johari sebagai ‘anak ikan’ nya. Manakala Datuk Meor pula seorang lelaki separuh usia yang gatal mula menyukai Johanna. Waktu yang sama, Zameer yang berperwatakan ‘lembut’ juga menyukai Johari setelah kecewa dengan layanan wanita kepadanya sebelum ini. Kronik dan kasihan Johari/Johanna kan?

Dari sudut lakonan, Fizz Fairuz yang menjadi tunjang utama filem ini bolehlah dikatakan telah cuba sebaiknya untuk melakonkan watak Johanna yang mungkin mencabar kerana mahu menuruti kehendak skrip dan perwatakan sebegitu. Malahan ada satu babak yang agak ‘berani’ dimana Johari/Johanna terliur dan terangsang semasa Zizie cuba membuat ‘makeover’ tudung yang dipakainya. Penonton dewasa pasti memahami situasi yang dihadapi oleh watak Johari/Johanna waktu itu.

KESIMPULAN: MAT TUDUNG (2014) ialah sebuah filem komedi ringan santai yang mengambil asas berhijab sebagai suatu kostum penyamaran sahaja, mungkin tanpa niat memperlekehkan pemakaian sebegitu. Siapa tahu?


Usahawan Lapor Polis Dakwa Fizz Fairuz Gagal Lunaskan Hutang RM15,000

Seorang usahawan yang mahu dikenali sebagai Linda kesal dengan sikap lepas tangan pelakon popular Fizz Fairuz kerana gagal membayar semula wang berjumlah RM15,000 yang dipinjam pada Oktober tahun lalu.

Linda berkata keputusan membuat laporan polis dan dedahkan perkara itu adalah jalan terakhir untuk mendapatkan semula wangnya selepas pelbagai usaha dan rundingan dibuat dengan pelakon filem Mat Tudung itu menemui kegagalan.

“Nampaknya saya terpaksa membuat laporan polis dan mendedahkan perangai dia pada media sebab dah lama saya bertolak-ansur. Tapi, dia memberi alasan dan mengelak daripada melunaskan hutangnya,” ujar Linda kepada Harian Metro.

Linda berkata Fizz Fairuz meminjam duit daripadanya dengan alasan membuat pengubahsuaian rumah ibunya di Pahang.

“Bagi saya mudah saja, tak perlu ubah-ubah cakap dan canang itu dan ini di merata tempat. Sekarang, bayar saja semula hutang saya. Dia berjanji untuk bayar semula antara April hingga Jun lalu, tapi hingga kini, dia mendiamkan diri dan mengelak”

”Saya sudah bagi peluang kepadanya secara baik tapi nampaknya dia yang nak perkara ini dibesarkan,” tambah Linda yang meminjamkan duit atas dasar persahabatan.

Namun, Fizz Fairuz melalui SMS kepada Linda yang beliau sudah memulangkan semua duit itu kepada pihak ketiga yang juga rakan Linda dan tidak mahu diganggu lagi.

Linda yang masih tidak menerima wang dijanjikan itu mengesyaki satu pakatan berlaku di antara Fizz dengan pihak ketiga, sekali gus membuat laporan di Balai Polis Wangsa Maju. (rtky/m)


Bolehkah Nana Temui Jejaka Idamannya & Kahwin Selepas Raya Nanti?

Siapa Nana anda tanya? Haruslah kami sedang bercakap tentang drama hujung minggu Raya Ni Mesti Kahwin yang sedang hangat diperkatakan ramai ketika ini. Nana adalah watak utama drama ini yang dijayakan oleh Nina Iskandar.

Dalam drama yang ditayangkan setiap Sabtu & Ahad jam 9.30 malam ini, Nana dalam misi untuk mencari jejaka idamannya supaya beliau boleh berkahwin selepas sambutan Aidilfitri.

Kenapa tiba tiba Nana mahu berkahwin? Kerana dua orang teman serumahnya kini sudah pun bertunang dan hanya menunggu masa menjalani mahligai bahagia bersama lelaki pilihan masing masing. Tekanan rakan sebaya namanya. Heh.

Ketika ini menjadi satu dilema pula buat Nana apabila dua lelaki yang sama sama mempunyai ciri ciri suami idamannya muncul dalam hidup & sedikit menyukarkan beliau untuk membuat pilihan. Pelbagai cabaran jugalah perlu dilalui gadis ini untuk melihat lebih dekat siapakah antara dua jejaka ini yang lebih ikhlas untuk memperisterikan dirinya.

Apa kesudahan impian Nana untuk berkahwin selepas Raya? Anda wajiblah menonton episod terakhir drama Raya Ni Mesti Kahwin di TV3 untuk mengetahui adakah Nana dapat mencari lelaki idaman dia dan berkahwin denganya atau sebaliknya. Sungguh suspens, kan?

Dan, berita gembira untuk anda yang meminati drama ini dan bercita cita pula untuk menemui semua pelakon utamanya iaitu Nina Iskandar, Amar Asyraf dan Azlee Khairi — Watsons mahu memberikan anda peluang itu.

Caranya mudah sahaja, anda hanya perlu berbelanja RM80 ke atas dari jenama yang mengambil bahagain di mana-mana rangkaian Watsons dan jadi 1,000 orang pertama untuk bertemu dengan pelakon-pelakon utama termasuk Nana (Nina Iskandar), Luqman / Haziq (Amar Asyraf) dan Hisham (Azlee Khairi) dari drama Raya Ini Mesti Kahwin di tiga lokasi rangkaian Watsons terpilih. Selain itu semasa sesi bertemu mereka juga, tiga pemenang bertuah di setiap stor akan memenangi baucar bernilai RM200 untuk membeli-belah dengan bintang drama ini. Siapa tidak mahu ‘kan? Dapatkan kemaskini dari Facebook rasmi Watsons Malaysia untuk butiran lanjut.

Tidak lupa, Raya semakin dekat dan sudahkah anda bersiap sedia untuk beraya? Senarai untuk anda – pastikan kelihatan cantik dengan baju baru, dan penting sekali jangan lupa kulit hendaklah sentiasa ceria dan berseri sebab akan banyak bertemu sanak saudara dan kawan. Seperti kami, yang cukup sibuk dengan kerja dan persiapan, untuk dapatkan makeover yang menawan dan cepat, saya ikuti tip-tip kecantikkan dan personal care yang digunakan oleh watak-watak drama. Kan mereka sentiasa nampak cantik dan best di mana-mana?

Jangan lupa #watsonssiapanakkahwin dengan gambar pasangan anda di Instagram dan menangi pakej penginapan dan kecantikkan untuk anda berdua.

Apa lagi, hujung minggu ini jangan lupa saksikan drama Raya Ni mesti Kahwin, jam 9.30 malam di TV3 dan mula berbelanja untuk persiapan raya anda di Watsons sambil berpeluang untuk memenangi baucer RM200 dan sekali lagi berbelanja untuk raya, bersama pelakon kesayangan anda. Jom!


Mengidam Ikan Masin, Rozita Che Wan Bakal Timang Anak Perempuan

Selepas kelahiran anak sulung Scha al-Yahya hari ini, pastinya ramai yang akan menantikan pula kelahiran anak sulung pasangan sensasi Rozita Che Wan & Zain Saidin.

Bercakap kepada media semalam, Rozita Che Wan dedahkan yang mereka sudah memeriksa jantina bakal anaknya kelak dan keputusan menunjukkan yang mereka akan menimang cahaya mata perempuan, sama seperti pasangan Scha al-Yahya & Awal Ashaari.

Rozita Che Wan juga memaklumkan yang beliau sudah pun membeli persalinan bayi perempuan sebagai persiapan menyambut kelahiran anak pertama dengan Zain Saidin.

Bercakap tentang perangai pelik sepanjang kandungan ini, Rozita Che Wan memaklumkan yang beliau mempunyai keinginan untuk makan burger Ramly dan ikan masin di tengah malam.

Semoga ibu dan bayi dalam kandungan yang kini sudah masuk usia 6 bulan sihat sentiasa. Zain Saidin pasti orang paling teruka ketika ini untuk bergelar bapa, heh. (rtky/m)


Scha Al-Yahya Telah Selamat Lahirkan Anak Perempuan

Awal Ashaari menerusi akaun Instagram beliau hari ini memaklumkan yang isterinya, Scha al-Yahya telah selamat melahirkan seorang bayi perempuan yang juga merupakan anak sulung pasangan ini.

“Assalamualaikum. Semalam, 22 Julai 2014 bersamaan 24 Ramadhan, kami telah menyambut kelahiran bayi perempuan seberat 3.17kg at 1750H. Baby & her mother are in a good shape. Alhamdulillah dan terima kasih diatas doa semua,” tulis Awal Ashaari.

Bercakap kepada Harian Metro, Awal Ashaari memaklumkan yang mereka sudah mempunyai beberapa nama untuk anak sulung mereka ini namun masih belum membuat apa apa keputusan muktamad mengenainya.

“Nama belum (beri) lagi tapi kita memang sudah ada dua, tiga nama yang disenarai pendek. Saya dan Scha nak tengok keadaan dulu Rasanya dalam dua atau tiga hari ini belum lagilah (beri nama anak). Kami kena tatap muka anak dulu”

“Saya kena duduk dan berdepan dengan dia (anak) dan cuba panggil (beberapa pilihan) dan tengok mana satu yang okey dengannya,” ujarnya.


Erra Fazira Beraya Dengan Aleesya Dan Terkejut Isu Rumah Tangga Awie

Pelakon Erra Fazira yang ditemui semasa majlis pelancaran filem Warna Cinta Impian di Hotel Le Meridien Hotel Kuala Lumpur telah memberitahu bahawa untuk raya kali ini dia akan beraya bersama-sama dengan puteri kesayangannya, Aleesya.

“Alhamdulillah pada tahun ini giliran saya bersama Aleesha untuk beraya bersama. Lagipun kampung saya tidaklah terlalu jauh hanya 45 minit sahaja dari KL,” ujarnya.

Tambahnya lagi, raya pada tahun ini disambut secara bersederhana sahaja dan tidak terlampau mewah. Dia turut memberitahu kepulangannya itu juga untuk bersama-sama ibu tercinta di kampung halaman yang kini kurang sihat.

“Raya pada tahun ini sangat sederhana dan saya hanya menyediakan beberapa helai pakaian untuk Aleesha dan beberapa lagi yang lain untuk keluarga saya. Setakat ini anak saya sihat dan semakin membesar. Kepulangan ini juga untuk menjenguk ibu saya yang kurang sihat,” katanya.

Sementara itu, Erra Fazira juga agak sedikit terkejut apabila timbulnya isu rumah tangga bekas kekasihnya, yang kini semakin hangat dilaporkan di media-media massa tempatan. Baginya Awie mempunyai caranya yang tersendiri untuk mengendalikan dan menyelesaikan masalah yang dihadapinya kini.

“Mula-mula saya agak terkejut apabila rumah tangganya dilaporkan sedang bergolak. Saya tahu pun melalui akhbar-akhbar serta blog-blog yang melaporkannya. Tapi saya tahu Awie ada caranya yang tersendiri untuk mengendalikan masalahnya itu, lagipun dia mempunyai banyak pengalaman dan saya sebagai sahabatnya mendoakan agar perkara ini dapat diselesaikan dengan segera dan berharap mereka berdua berbaik semual,” katanya.

Dalam pada itu, filem Warna Cinta Impian yang bakal menjalankan penggambaran di Rajasthan India, Brisbane dan di sekitar Kuala Lumpur akan membabitkan pelakon-pelakon dan nama-nama besar seperti Awie, Erra Fazira, Azlee Khairi, Nelydia Senrose, Syiqin Kamal dan pelakon Singapura Erwin Shah Dawson.

Erra yang akan kembali bergandingan bersama dengan Awie di layar perak bakal mengubati kerinduan peminat-peminat di zaman kegemilangan mereka sekitar 90an. Dia yang mengambil sikap professional akan memberikan satu sentuhan yang berbeza dalam filem ‘Warna Cinta Impian’ dan baginya pengalaman yang lepas biarlah berlalu dan berharap tidak timbulnya gosip atau spekulasi mengenai penglibatannya kali ini.

“Saya rasa tiada masalah untuk bergandingan bersama Awie kerana sebelum ini saya sudah berlakon teater bersamanya di Istana Budaya dan kami sama-sama profesional dalam kerjaya ini. Buat peminat-peminat kami sekiranya anda ingin mengimbau kembali saat-saat saya seperti dahulu tidak ada masalah sekiranya boleh membantu dari segi penjualan tiket tetapi janganlah timbulkan gosip pula,” ujarnya sambil berseloroh. (rtky/hfz)


Isteri Nabil Ahmad Hamil Anak Kedua?

Nabil Ahmad seperti kebanyakkan artis lain mengambil pendekatan untuk mengurangkan aktiviti seni hiburan sepanjang bulan Ramadhan namun menurut beliau kali ini merupakan yang pertama untuk beliau dalam masa tujuh tahun banyak menghabiskan masa bersama keluarga.

Dalam temubual bersama kami juga, Nabil Ahmad menjawab khabar yang mengatakan isterinya Nazirah Ayub kini sudah hamil anak kedua pasangan ini.

Ikut jawapan Nabil Ahmad menerusi video di atas dan harapan beliau untuk menerima cahaya mata lelaki pula selepas ini jika diizinkan Tuhan. (rtky/hmz)


Johan As'ari Rindukan Shila Amzah?

Siapa boleh lupa perpisahan epik antara Johan As’ari dan Shila Amzah sekitar November tahun lalu selepas jejaka itu mengakui mempunyai hubungan dengan pelakon seksi, Lana Nodin.

BACA: Johan As’ari Bercinta Dengan Lana Nodin, Apa Komen Shila Amzah?

Baru baru ini, Johan As’ari menerusi akaun Instagram beliau ada memuat naik sekeping gambar beliau bersama Shila Amzah dengan tulisan bertanya khabar akan penyanyi tersebut. Nampak seperti pelakon ini seperti rindukan ‘teman tapi mesra’nya itu.

Peminat yang melihat gambar itu juga ramai yang mula mendoakan hubungan Johan As’ari dan Shila Amzah boleh kembali pulih seperti dahulu namun ada juga sebahagian yang memberikan gambar seperti Johan As’ari menjilat ludah sendiri. Ouch!

Kalau benar rindu pun apa salahnya, orang yang pernah rapat dengan kita kalau tiba tiba hilang pun kita akan tercari cari, apatah lagi Johan As’ari dan Shila Amzah yang khabarnya pernah terpaut hati. Eh. Kita doakan sahaja yang terbaik buat mereka. (rtky/m)


Fragmen Kisah Disebalik Kehidupan Dan Motivasi Datuk Siti Nurhaliza

Penghibur tersohor negara, Datuk Siti Nurhaliza kini kembali dengan album solo terbaru beliau yang berjudul Fragmen. Fragmen dijadikan judul album ini kerana beliau menyifatkan album yang menampilkan 9 buah lagu itu mempunyai sedikit sebanyak cerita mengenai perjalanannya di dalam karier dan juga kehidupan.

Datuk Siti Nurhaliza menyifatkan bahawa Fragmen adalah sebuah album yang berjalan seiring dengan kematangannya di dalam industri muzik. Penyanyi yang sudah berkecimpung selama 19 tahun sebagai anak seni itu amat menitik beratkan setiap sudut produksi album untuk menghasilkan sesuatu yang terbaik.

Beliau secara peribadi telah memilih Aubrey Suwito sebagai penasihat album yang turut menjadi salah seorang penerbit dalam album tersebut.

“Alhamdulillah selepas setahun akhirnya album penuh ini dapat disiapkan dan diberikan suntikan baru daripada komposer yang tidak asing lagi Aubrey Suwito. Saya berhenti menyanyi selama 4 bulan ketika itu kerana menjaga suami dan ketika itu Aubrey dan Rozi memahami apa yang dirasakan oleh saya ketika itu maka terbitlah album Fragmen yang dinantikan ini,” ujarnya ketika majlis sidang media album ‘Fragmen’ kelmarin.

Fragmen sarat dengan nilai kasih sayang, semangat (motivasi) dan juga rasa kecintaan dalam perspektif yang lebih meluas. Beliau sendiri mahu menerapkan nilai-nilai positif supaya album ini bukan sahaja boleh didengar muzik atau lagunya tetapi dihayati menerusi pendekatan di dalam lirik-lirik yang ditampilkan.

“Apa yang ada dalam album ini adalah unsur-unsur semangat yang diterapkan, kasih sayang, motivasi supaya seseorang itu lebih kuat untuk menghadapi hari yang mendatang. Lagu-lagu dalam album ini banyak menceritakan kisah yang saya hadapi apabila suami saya mengalami kemalangan setahun yang lepas di New Zealand dan ketika itu hanya orang-orang yang terdekat mengetahui apa perasaan saya”

”Album ini juga turut menceritakan mengenai kehidupan selama saya berada 19 tahun dalam industri seni, di mana perjalanan karier seni saya,” ujarnya.

Datuk Siti turut menjelaskan mengenai mengapa beliau memilih ‘Fragmen’ sebagai judul album tersebut kerana maksudnya yang tersirat dan agak jarang didengar tetapi moden di pendengaran orang ramai. Sebagai buah tangan terbaru daripada Dato’ Siti Nurhaliza pada tahun 2014, beliau dan Aubrey Suwito amat menitik beratkan susunan muzik dan ternyata garapan muzik yang lebih moden telah diterapkan dalam setiap lagu.

Pendengar khususnya peminat yang meminati nyanyian lagu balada Siti Nurhaliza pasti merasa sedikit janggal dengan bunyian ‘samples effect’ atau bentuk adunan sesetengah lagu yang tidak mirip lagu-lagu di awal karier beliau.

“Sepanjang proses pemilihan lagu sehinggalah ke proses rakaman saya dan Aubrey duduk berbincang mengenai pemilihan-pemilihan lagu yang terbaik untuk dimuatkan ke dalam album saya. Setakat ini ada lebih kurang 30-40 lagu yang telah dihantar kepada saya dan hanya 9 lagu yang terbaik dipilih. Saya berharap peminat dapat memberikan sokongan dan inilah hasilnya selama ini,” katanya sambil tersenyum.

Sementara itu, pada hari yang sama Siti Nurhaliza juga turut teruja apabila diumumkan bahawa albumnya yang telah berada di pasaran kini, telah mencecah jualan sebanyak 5000 unit dalam masa seminggu dan ini merupakan satu pencapaian yang positif lebih-lebih lagi dengan industri muzik yang kini sedikit suram dalam penjualan album.

“Alhamdulillah, mungkin ada di antara peminat ini telah melihat sedikit teaser yang saya rekodkan semasa saya menjalani proses rakaman lagu dan saya rasa daripada situ juga peminat-peminat sudah tertanya-tanya & tidak sabar untuk mendapatkannya lagi,” katanya. (rtky/hfz)


Sukar Cari Baju Besar Beri Idea Angah & Bob Tubuhkan ROB

Bermula dengan omong omong kosong, akhirnya impian artis komedi popular Angah Raja Lawak bersama rakan kongsinya yang juga pengarah filem box-office, Ismail Bob Hashim dan seorang lagi rakan kongsi, Sahharudin Jamal memiliki empayar perniagaan pakaian jenama sendiri menjadi kenyataan.

ROB atau ringkasan kepada Republic of Big bukan hanya jenama untuk pakaian mereka yang berbadan besar malah saiz kecil turut dijual.

“Sukar buat saya mendapatkan pakaianbersaiz besar. Kalau adapun, tidak banyak pilihan. Saya selalu terbabit dalam macam-macam penggambaran tapi masalah yang sering membebankan fikiran adalah soal pakaian. Saya sering merungut pada Bob”

“Dulu kami ke Bandung dan Vietnam untuk mencari pakaian saiz besar 2XL ke atas sukar diperolehi. Kami langsung tiada pilihan. Dari siulah timbul angan-angan kosong kami nak menerokai perniagaan pakaian dan mahu membuka butik serta kilang sendiri. Dari angan-angan mat enin, akhirnyya segala-galanya dipermudahkan“, kata Angah pada majlis pelancaran ROB dan majlis berbuka puasa yang diadakan di Saloma Bistro, malam tadi.

Majlis yang cukup meriah itu turut dihhadiri rakan-rakan artis sebagai tanda sokongan mereka kepada Angah dan Bob. Antara artis yang kelihatan seperti Elly Mazlien, Shira dan suaminya Ijoi, Aling Cham dan isterinya Zila, Fadzil Zahari, Cat Farish dan ramai lagi. Dalam masa empat bulan berusaha keras merealisasikan impian mereka, kini ROB mempunyai butik di Johor Bahru dan kilang sendiri di Botongtanjung, Bandung, Indonesia.

Sementara itu Bob berkata dalam usaha untuk mencapai impian mereka itu, pelbagai cabaran yang terpaksa mereka lalui, antaranya mereka pernah ditipu. Namun ia tidak mematahkan semangat mereka berdua. Bersama dua pereka fesyen, Ili Nabila Haris dan Zulhusmi Suahimi, sebayak 45 rekaan eksklusif diperkenalkan untuk fasa pertama.

“Inilah dunia baru buat kami. Walaupu kami pernah ditipu tapi ia tidak mematahkan semangat kami untuk meneruskan cita—cita kami. Bagi kami,, ditipu itu biasa. Apatahlagi kami masihh baru lagi dalam bidang tekstil ini. Tapi sekarang, kami sekurang-kurangnya sudah pandai mengenal jenis fabrik“, katanya.

Ditanya mengenai kenapa rekaan baju-t seakan-akan jenama terkenal Polo, Bob mengakui yang rekaan ROB diinspirasikan daridapa jenama tersebut. Namun mereka berharap tiada pihak yang mempertikaikan rekaan ROB kerana mereka mempunyai sebab tersendiri mengapa ROB seperti baju-t jenama Polo dan simbolik nombor 99 pada sesetengah rekaan.

“Misi kami sebenarnya menjadi trend-setter kepada jenama baju bersaiz besar untuk mereka mereka yang berbadan besar. Tentang rekaan, ia soal kedua. Sebab orang berbadan besar ni selalu tak dapat nak pakai baju jenama yang mahal-mahhal macam Polo sebab tiada saiz untuk mereka. Orang gemuk suka baju tebal. Jadi baju-baju jenama Polo hacket terdiri daripada kain yang tebal. Jadi Polo kami ambil sebagai inspirasi untuk rekaan-rekaan ROB. Malah kualiti kain ROB juga sama sepertimana kualiti kain Polo”

“Manakala nombor 99 itu pula dianggap sebagai nombor terbesar. Jenama kami namanya ROB, Republic of Big jadi 99 itu simbolik nombor terbesar. Misalnya, 9+9 jawapannya 18. 1+8 jawapannya 9 kiranya ia nombor terbesar“, terang Bob dengan panjang lebar.

ROB boleh didapati bermula dengan saiz S hingga XXXXXXL dengan harga serendah RM49.90 sehingga RM159.90. Selain butik di Johor Bahru, pelanggan juga ingin mendapatkan koleksi ROB menerusi online di www.rob.com.my.

Istimewanya, ROB menyediakan carta ukuran dalam online Pelanggan hanya perlu tahu ukuran dan rujuk pada carta yang disediakan untuk mengetahui saiz mereka.

Menurut Bob, mereka juga bersyukur kerana biarpun masih baru di pasaran tetapi produk ROB mendapat sambutan mengalakkan daripada para pelanggan tempatan malah pakaian ROB juga sudah diperolehi oleh pelanggan di luar negara. (rtky/fr)


Awie Terima Hak Penjagaan Sementara, Rozana Dihalang Dekati Anak

Dalam perkembangan terbaru kes dakwaan Awie sengaja mencederakan isterinya, Mahkamah Tinggi Syariah Kuala Lumpur hari ini telah memberikan hak penjagaan sementara kepada Awie ke atas ketiga tiga anak beliau hasil perkahwinan dengan Rozana Misbun.

Laporan Harian Metro hari ini menyebut peguam syarie yang mewakili Awie, Datuk Mohd Zaidi Mohd Zain memaklumkan perkara itu selepas prosiding di dalam kamar di hadapan Hakim Syarie Nassir Abdul Aziz.

Mohd Zaidi turut memberitahu Awie juga mendapat perintah injuksi terhadap Rozana untuk tidak mendekati penyanyi itu serta anak-anaknya dalam apa jua cara termasuk melalui media cetak dan elektronik.

Awie hadir bersama dua rakannya manakala Rozana tidak hadir ketika prosiding dijalankan.

Pada 4 Julai lalu, Awie mengaku tidak bersalah atas satu pertuduhan menyebabkan kecederaan parah terhadap Rozana Misbun di Ukay Perdana, Hulu Kelang 2 Jun lalu. (rtky/m)


Syamsul Yusof Bawa Isteri, Puteri Sarah Kerjakan Umrah Sebelum Raya

Kali terakhir kami menulis tentang pasangan suami isteri ini adalah sekitar Mei 2014 lalu selepas mereka buat pertama kali muncul di khalayak ramai selepas pernikahan yang mendapat reaksi positif ramai beberapa bulan yang lalu.

BACA: Puteri Sarah Pulih Semangat Syamsul Yusof Untuk Kembali Aktif Dalam Hiburan

Sebenarnya tidak ada kisah terbaru pun yang datang dari Syamsul Yusof mahupun Puteri Sarah Liyana namun beberapa gambar terbaru pasangan ini di Instagram menarik perhatian kami.

Syamsul Yusof & juga isterinya, Puteri Sarah kini sedang berada di Tanah Suci Mekah dipercayai untuk mengerjakan ibadah umrah di sana. Ingat lagi kenyataan Syamsul Yusof sebelum mereka berkahwin yang beliau bersungguh sungguh berdoa di hadapan Ka‘bah supaya Tuhan temukan jodohnya ketika mengerjakan umrah sekitar hujung 2013?

Nampaknya kali ini pemergian Syamsul Yusof ke sana ditemani oleh jodohnya yang dimakbulkan doanya dan beliau turut menulis di salah satu gambar yang dimuatnaik — “Bersama isteri / tulang rusuk kiriku di Bukit Uhud, Madinah”.

Lagi beberapa keping gambar pasangan ini untuk tatapan anda semua. Enjoice! (rtky/m)


Neelofa Nafi Bakal Berundur Dari Dunia Hiburan, Kekal Bersama MeleTOP

Penghijrahan Neelofa mendapat reaksi positif ramai peminat dunia hiburan termasuklah mereka yang sebelum ini tidak pernah meminati dirinya kini bertukar menjadi peminat — hebat penangan satu perubahan positif kepada kerjaya selebriti.

Namun, ada cakap cakap yang mengatakan penghijrahan Neelofa akan menyebabkan wanita ini akan mula berlagak seperti Ustazah Segera seperti beberapa kes sebelum ini dan beliau tampil memberikan kenyataan berhubung perkara ini.

BACA: Dengar Penjelasan Kisah Penghijrahan Neelofa Di IKIM FM, Sediakan Tisu

“Apabila berhijab tidak semestinya saya kena jadi ustazah segera sedangkan masih banyak lagi hal-hal agama yang saya perlu pelajari dan dalami. Saya tak mahu menjadikan perubahan ini sebagai sesuatu yang drastik tapi cukuplah kalau saya belajar perlahan-lahan & pada masa yang sama membawa manfaat kepada diri saya dan orang lain juga.” ujarnya.

Neelofa juga menjawab persoalan beberapa pihak akan kedudukan beliau dalam dunia hiburan & lebih lebih lagi status beliau sebagai pengacara program MeleTOP.

“Apabila niat berhijab terlaksana saya paling risau kedudukan saya sebagai pengacara program MeleTop memandangkan kandungan rancangan tersebut lebih terarah kepada bidang hiburan. Tapi alhamdulillah, nampaknya tak ada masalah yang besar dan mereka tetap akan menerima saya (sebagai pengacara),” tambahnya lagi.

Selain kekal sebagai pengacara, Neelofa juga akan muncul dengan dua buah filem yang sudah habis menjalani penggambaran ketika beliau masih belum bertudung dan turut menjelaskan tidak mempunyai sebarang masalah untuk mempromosikannya.

“Yang lepas tetap lepas, perkara tersebut tidak menjadi masalah besar pun kepada saya. Apabila saya berubah yang sudah terjadi tetap tak boleh diubah. Tak adil bagi saya untuk mengabaikan filem yang bakal keluar semata-mata kerana isu bertudung,” jelasnya. (rtky/m)


Isteri Dilarikan Lelaki Lain, Ezany Nizariff Buat Laporan Polis

Belum pun selesai isu isteri meminta cerai, pelakon dan juga usahawan Ezany Nizariff sekali lagi diuji apabila isterinya itu dilaporkan telah dilarikan lelaki dikenali pada pada 17 Julai lalu.

Ezany atau nama sebenarnya Mohd Zani Mohd Nizariff membuat laporan di Balai Polis Kinrara, Serdang semalam bagi membolehkan siasatan lanjut dijalankan.

BACA: Ezany Nizariff Akur Isteri Minta Cerai, Jawab Spekulasi DI Internet

Kejadian itu berlaku sekitar jam 4.30 pagi apabila Ezany ingin bangun bersahur dan mendapati isterinya sudah tiada dan percaya isterinya itu keluar dari rumah kerana pintu hadapan rumahnya di tingkat bawah juga tidak berkunci.

“Selepas kejadian itu, saya cuba menghubunginya beberapa kali namun tidak berjaya. Saya turut menghubungi kampung keluarganya di Labuan, Sabah, namun mereka memaklumkan isterinya tidak berada di sana,” ujarnya kepada Harian Metro.

Ezany turut berkata beliau tidak ada pilihan lain selain membuat laporan polis apabila isterinya itu tidak pulang ke rumah sehingga semalam (20 Julai 2014). Bertabahlah Ezany. (rtky/m)


Kawan Baik Dakwa Isteri Awie Menipu & Lapor Polis Untuk Tutup Isu Duit

Nampak gaya kisah ini akan berpanjangan untuk satu masa yang lama dek kenyataan dari pihak luar yang seperti lebih tahu akan kebenaran yang berlaku antara Awie & isterinya, Rozana Misbun yang kini dalam perhatian ramai.

Semalam, Rozana Misbun tampil memberi kenyataan kepada media mengadu yang suaminya itu menghalang beliau untuk bertemu dengan anak anak selain menceritakan serba sedikit tentang kecederaan yang dialami akibat perbuatan Awie.

Namun seorang pengguna Instagram yang mendakwa dirinya sebagai kawan baik kepada isteri penyanyi rock itu tampil memberikan beberapa ‘bukti’ menunjukkan yang Rozana Misbun menipu kepada pihak media tentang hubungan beliau dengan anak anak terutamanya anak tiri.

Melalui beberapa screenshot yang didakwa perbualan pengguna Instagram itu dengan Rozana Misbun, nampak jelas wanita itu mempunyai tabiat membeli belah yang agak keterlaluan & selain mengakui ‘terpaksa’ membuat laporan polis untuk menutup isu mencuri duit.

Khabar angin yang bertebaran sebelum ini di kalangan peminat adalah Rozana telah mencuri wang milik Awie yang disimpan dalam akaun diatas nama isterinya berjumlah ratusan ribu ringgit dengan membeli belah terutamanya beg tangan berjenama mahal berbelas ribu ringgit.

Apa yang disampaikan pengguna Instagram ini nampak selari dengan apa yang disampaikan dari orang terapat dengan Awie sebelum ini namun hanya mereka sahaja yang tahu kebenarannya dan semoga ada penyelesaian untuk kemelut mereka ini. (rtky/m)


‘The Fault in Our Stars’ Bukan Sekadar Filem Romantik Remaja

“It was unbearable. The whole thing. Every second worse than the last.” – Hazel Grace

The Fault in Our Stars (2014) ialah sebuah filem adaptasi yang sangat setia kepada cerita buku asalnya dengan judul yang sama, karya John Green. Buku tersebut juga sudah diterjemahkan dalam bahasa Melayu bertajuk ‘Tertulis di Bintang-Bintang’ terbitan FIXI.

Secara ringkasnya, filem ini mengisahkan sepasang kekasih remaja Hazel Grace Lancaster (Shailene Woodley) dan Augustus Waters (Ansel Elgort) yang sama-sama mengidap penyakit barah yang berlainan jenis, tetapi kedua-duanya berisiko tinggi untuk meninggal dunia pada bila-bila masa. Pertemuan klise berlanggar di pusat sokongan pesakit barah menemukan kedua-duanya, lantas mereka jatuh cinta. Filem ini sedang ditayangkan di pawagam tempatan.

Filem ini menyorot dari sisi pandang watak Hazel yang menceritakan hubungannya dengan Augustus yang berkejaran dengan sisa-sisa waktu yang masih ada. Ia diceritakan melalui voice-over dan babak sebenar yang memaparkan kronologi susah-senang, tangis-tawa, suka-duka yang begitu menghambat perasaan untuk disaksikan dan dirasai bersama penonton.

Penceritaannya dikembangkan bersulam suara Hazel yang menceritakan satu-persatu susunan perihal yang berlaku dengan nada yang begitu mirip membacakan sebuah novel, sarat dengan emosi. Saya begitu terkesan bagaimana Hazel menceritakan kisahnya di bilik ER bila dia diminta memberi petunjuk dari bilangan jari betapa kesakitannya dari skala 1-10 dimana dia pernah paling sakit katanya pada skala 9, manakala kehilangan Augustus ialah pada skala 10. Sedih.

Saya tidak menafikan bahawa perasaan sebak menonton filem ini berhasil dari babak-babak tangisan oleh Hazel atau Augustus dalam situasi-situasi yang begitu pilu. Namun ada juga kesayuan timbul bila mendengar luahan kata-kata dari mereka sahaja misalnya dalam babak pembacaan ‘eulogy’ dari Hazel kepada Augustus. Mungkin kerana durasi filem ini yang lebih 2 jam terasa memerah air mata penonton sehabisnya kerana itulah elemen pemasaran filem ini yang hendak dijual. Ia sebuah melodrama remaja yang dibikin dengan baik.

The Fault in Our Stars berjaya diceritakan dengan bagus kerana para pelakonnya yang begitu menjiwai setiap watak untuk difahami tanpa perlu memaksa untuk dikasihani kerana kesakitan mereka tetapi survival mereka untuk terus hidup. Ia dipaparkan dengan jujur pada momen-momen yang betul. Kalau sakit, sakitlah. Kalau lucu, luculah.

Dialog-dialognya yang diserap dari novelnya memberikan kelebihan untuk bercerita yang disusun menjadi pertuturan kedengaran seperti biasa, tetapi begitu teliti untuk meluahkan maknanya. Diucapkan dan diberi jiwa serta rasa oleh para pelakon yang handal iaitu Shailene Woodley dan Ansel Elgort yang wajar dipuji dari barisan pelapis aktor Hollywood yang muda.

Pengembangan kisah cinta Hazel-Augustus diampu oleh subplot-subplot konflik dalaman keluarga Hazel tentang betapa kuat sokongan dan kasih-sayang ibu bapanya, Michael Lancaster (Sam Trammell) dan Frannie Lancaster (Laura Dern). Setiap kali Hazel bersuara memanggil, segeralah Farnnie datang ke bilik tidur menjenguk Hazel walaupun ada ketika ibunya sedang berkemban hendak mandi. Begitu juga watak Issac (Nat Wolff) yang kadangkala menjadi orang tengah dan sahabat senasib Hazel-Augustus yang mengisi adegan humor yang mencuit hati.

Babak-babak berlatar muzik dan lagu yang beralun mengiringi penceritaan yang sesuai diadunkan bersama. Ada juga sekuen situasi aman tanpa muzik sekadar mimik dan bahasa tubuh Shailene dan Ansel yang sudah mampu mendedahkan apa yang tersirat dan tersurat. Ahhh! Filem ini kelihatan dan kedengaran sangat hampir sempurna untuk sebuah melodrama yang disulami komedi santai yang bersahaja.

Ia seakan tidak mahu merengek betapa siksa dan sakitnya penyakit barah yang Hazel dan Augustus hidapi, tetapi menyatakan bahawa inilah kisah mereka semasa sementara masih kelihatan sihat. Maksud saya, pasangan sejoli itu seolah memberi refleksi betapa pentingnya kehidupan hari demi hari walaupun mereka tahu entah esok, entah lusa semuanya akan berakhir.

Sebuah buku berjudul ‘An Imperial Affliction’ yang tergantung di bab terakhirnya, menjadi penyambung erat hubungan cinta Hazel-Augustus sekaligus mendesak misi mereka bersama sehingga ke Armsterdam untuk bertanya sendiri penulisnya, Peter van Houten (Willem Dafoe). Meskipun pertemuan mereka dengan Peter ialah sesuatu yang mengejutkan, namun ia merebak ke situasi yang lain melalui bantuan Lidewij Vliegenthart (Lotte Verbeek).

Di samping itu, The Fault in Our Stars mahu menjadi filem yang diingati kerana lokasi-lokasi sebenar yang wujud misalnya ‘Anne Frank House’ dan taman ‘Funky Bones’. Sudah tentu mercu tanda itu menjadi singgahan fanatik buku dan filem ini.

Filem ini juga tidak mahu asing dari teknologi komunikasi moden masa kini. Telefon pintar yang menjadi alat penting melalui panggilan telefon dan sms/whatsapp dipaparkan berselang-seli perjumpaan bersemuka yang memanjangkan penceritaan. Cuma medium media sosial sahaja yang tidak mahu dibikin sebagai sebahagian babak, mungkin tidak mahu menjadi terlalu terikat dengan status tanpa jiwa via facebook, twitter atau instagram dan lain-lain.

Di babak-babak awal tontonan, saya agak skeptikal adakah filem ini akan berkembang sebagai salah satu lagi produk Hollywood yang mengumpan penonton remaja yang gilakan bukunya tetapi diadaptasi ke filem yang terlalu manis bergula-gula seperti siri Twilight? Sangkaan saya begitu meleset kerana setelah habis menonton, saya akui ia merupakan sebuah filem kisah remaja yang matang isi dan penceritaannya.

THE FAULT IN OUR STARS (2014) umpama mengiyakan kehendak pasangan kekasih yang mahu ‘sehidup semati’. Namun giliran untuk menemui ajal itu sudah tersurat yang mana pergi dahulu dan kemudian. Siapa yang tinggal mesti kuat semangat dan tahan menangis!


Ezany & Isteri Bakal Bercerai?

Seorang peminat hiburan hari ini kongsikan satu status terbaru di akaun Facebook milik pelakon Ezany Nizariff dan juga status terkini isterinya, Lizda Nuryanti.

Ezany yang juga merupakan seorang usahawan memuat naik status ringkas berbunyi “It‘s over, the end. Berakhir sebuah cerita“ manakala isterinya menulis penjelasan sedikit panjang termasuk bait bait mengatakan rumahtangga mereka kini seakan berakhir.

“Liz baru balik dari menyembuhkan hati dan mencari kekuatan diri. Terlalu banyak yang berlaku dalam hidup ini, pasrah dan redha dengan ketentuan Allah selepas melalui proses perpisahan yang perit dalam rumahtangga,” tulis Lizda namun ianya sudah pun dipadam.

Kami tidak pasti apa sebenarnya apa yang terjadi dalam rumahtangga pasangan ini namun dari sumber yang menyampaikan, isteri Ezany ini turut terlibat dengan penipuan wang ringgit bernilai ratusan ribu ringgit di kalangan rakan rakan. Mungkinkah jadi punca?

UPDATE-1: Memetik kenyataan di mStar Online, Ezany berkata walaupun berat hatinya untuk berbuat demikian namun dia terpaksa akur selepas didesak oleh Lizda agar dia melafazkan talak.

“Hubungan kami suami-isteri sudah berada di hujung tanduk. Tiada apa yang dapat diselamatkan lagi. Sebenarnya dia yang minta (cerai). Dan sebelum ini pun, sudah banyak kali dia minta. Tujuh tahun kami bersama akhirnya saya terpaksa akur dengan permintaan dia,” katanya.

Ezany dan Lizda diijabkabulkan mereka pada 1 Julai 2007 dan mereka dikurniakan dua orang anak. (rtky/m)


Ziana Zain Kini Berhijab Penuh & Berkat Doa Anak Sulung, Keluarga

Jika anda mengikuti perkembangan Ziana Zain di Instagram, anda pastinya perasan yang beliau pernah beberapa kali tampil dengan imej mengenakan tudung dalam penampilannya & kini penyanyi itu khabarnya telah mengambil keputusan untuk berhijrah sepenuhnya.

Dalam penjelasan awal beberapa minggu lalu, Ziana Zain berkata beliau mengenakan tudung kerana demi menghormati guru-guru di sekolah anak-anaknya terutama anak sulungnya sebelum ini pernah meluahkan keinginan untuk melihat ibunya berhijab penuh.

Namun bersempena dengan sambutan Nuzul al-Quran semalam, Ziana Zain dikhabarkan telah mengambil keputusan untuk bertudung sepenuhnya.

“Alhamdulillah, saya kira ini adalah hadiah terbesar buat saya daripada Allah SWT di hari baik dan bulan mulia ini. Bermula hari Nuzul al-Quran, secara terbuka saya mahu mengumumkan kini sudah berhijab sepenuhnya,” jelas Ziana Zain hari ini.

“Saya kira, penghijrahan ini juga banyak bergantung kepada keluarga saya. Saya sifatkan Tuhan mendengar doa daripada semua pihak termasuk suami, ibu bapa, anak-anak dan peminat saya agar saya berhijab dan saya bersyukur kerana diberi peluang untuk berhijrah”

Ziana Zain juga ada menambah yang beliau tidak risau dengan rezeki dalam kariernya selepas ini dan percaya semua itu di tangan Tuhan dan beliau hanya melaksanakan perintah-Nya.

“Perkara ini semua rezeki Allah. Tidak kira bertudung atau tidak, kenapa harus kita takut dengan momokan tentang tawaran yang akan berkurangan? Saya cuma jalankan perintah Allah. Lagipun saya lihat peminat juga menyokong penghijrahan seseorang artis,” ujarnya. (rtky/m)


Insiden Pukul: Isteri Awie Dakwa Tulang Rusuk Retak, Nyaris Pekak

Selepas spekulasi demi spekulasi timbul akhirnya isteri kepada penyanyi Awie, Rozana Misbun tampil ke hadapan untuk memberikan kenyataan beliau berhubung insiden hitam dalam rumah tangga beliau bersama penyanyi itu.

Dalam temubual bersama mStar Online hari ini, Rozana tidak banyak bercakap tentang insiden pukul yang kini sudah menjadi kes mahkamah tetapi lebih kepada perasaan beliau sebagai ibu yang dihalang untuk berjumpa dengan anak anaknya oleh Awie sendiri.

BACA: Awie Lebih Senang Berdiam Diri, Tidak Mahu Bising Serupa Syaitan

Rozana mendakwa beliau keluar daripada kediaman mereka dua minggu selepas kejadian hitam itu berlaku kerana mengalami trauma dan kesakitan fizikal namun awal awal lagi sudah dipesan oleh Awie supaya tidak berebut anak.

“Hanya Allah sahaja yang tahu betapa berat hati Ina untuk melangkah keluar ketika anak-anak sedang lena dibuai mimpi. Hati Ina benar-benar sayu. Ina tak pernah berpisah dengan anak-anak walaupun sesaat”

“Tetapi Ina terpaksa teruskan langkah keluar rumah untuk ke rumah ibu dalam keadaan sehelai sepinggang menaiki teksi kerana perasaan trauma yang menghantui jiwa Ina,” jelasnya.

Rozana juga berkata yang Awie telah menghantar surat bertarikh 21 Jun 2014 kepada pihak sekolah anak anaknya agar tidak membenarkan beliau menemui mereka. Pihak sekolah terpaksa akur kerana mereka tidak mahu timbul masalah di kemudian hari.

Bercakap tentang kecederaan yang dialami, Rozana menambah yang doktor kini sedang berikan perhatian serius terhadap dua tulang rusuknya yang retak dan nyaris terkena paru paru selain kecederaan di wajah yang hampir menyebabkan dirinya pekak sebelah.

“Ina tak tipu, mestilah masih ada kesan sakit. Rusuk kiri iaitu tulang sembilan dan tulang sepuluh retak. Sekarang masih dalam rawatan dan doktor sedang beri perhatian serius. Doktor beritahu, kecederaan tu nyaris-nyaris nak kena paru-paru”

“Tulang hidung Ina retak dan masih lagi membengkak. Ia menyebabkan hidung sebelah kanan Ina akan mengalami halangan atau akan mudah tersumbat. Doktor kata ia akan ambil masa tiga bulan untuk pulih. Telinga sebelah kiri sebelum ini ada pendarahan”

“Doktor kata, hanya sedikit sahaja lagi kecederaan telinga itu nak kena gegendang. Kalau tidak, mungkin Ina akan pekak sebelah. Tapi Allah selamatkan Ina. Keadaan dah okey,” ujarnya.

Mengakhiri perbualan, Rozana menambah yang beliau bimbangkan persiapan raya anak anak & tidak sesekali menyimpan dendam terhadap suaminya, Awie. (rtky/m)


Isteri Adi Putra: Kami Masih Bersama & Jangan Keruhkan Keadaan

Dua tiga hari ini, peminat dunia hiburan asyik memperkatakan tentang gossip yang mengatakan rumahtangga pelakon Adi Putra kini kembali dalam masalah selepas kes skandal beliau dalam proses untuk dibuka semula oleh pihak polis.

BACA: Adi Putra Enggan Ulas Lanjut Isu Buka Semua Kes Skandal

Adi Putra & isterinya, Noraidah Yusof atau Aida dikhabarkan sudah tidak lagi tinggal sebumbung dek isu siasatan skandal yang bakal dibuka semula.
Bercakap kepada Harian Metro semalam, Aida menafikan khabar angin itu selain berkata perkara ini direka oleh mereka yang memang ingin memporak-perandakan rumahtangga beliau.

“Jangan keruhkan keadaan dengan mengada-adakan benda yang tak ada. Elok tak jadi apa-apa, kita takut pula nanti jadi macam itu (bercerai),” ulas Aida.

“Demi Allah, tidak ada apa-apa berlaku. Saya dan abang sangat terkejut sebab kami okay. Tidak tahulah macam mana benda ini boleh timbul. Saya bukan jenis yang lari atau mengelak dalam apa keadaan sekali pun, tapi ini memang tak betul dan kami masih tinggal sebumbung”

Aida yang berkata beliau baru sahaja menghantar suaminya itu untuk mengerjakan ibadah umrah turut memaklumkan yang mereka sudah pun memaafkan pembawa cerita ini kerana faham ianya asam garam dalam dunia hiburan dan selebriti.

“Saya dan abang faham ini (fitnah) sudah jadi asam garam dunia hiburan. Kami maafkan sesiapa yang menyebar atau sampaikan cerita itu ketika bulan Ramadan begini,” tambahnya. (rtky/m)


Watsons Tampil Dengan Sesuatu Yang Baru Dengan Drama 'Raya Ni Mesti Kahwin'

Dengan semangat hari raya yang semakin hampir, apakah lagi yang boleh menceriakan mood raya anda selain menonton drama bertemakan hari raya Raya Ni Mesti Kahwin yang kini sedang hangat bersiaran di TV3 sejak 29 Jun yang lalu.

Drama eksklusif lakonan Nina Iskandar, Amar Asyraf dan Azlee Khairi merupakan kerjasama antara Watsons dengan TV3 yang antara lain membolehkan anda berpeluang untuk membeli belah raya bersama bintang utama di cawangan Watson’s terpilih.

Dalam drama ini, watak utama Nana (lakonan Nina Iskandar) kini dalam dilema apabila kedua dua teman serumahnya kini sudah bertunang & merancang untuk berkahwin tiga minggu selepas hari raya. Jadi, Nana telah berjanji kepada dirinya sendiri untuk mencari lelaki idamannya dan berkahwin selepas raya.

Elemen kejutan dan suspens dalam kisah ini boleh dihayati ketika siapakah lelaki pilihan hati Nana dan perjalanan gadis ini untuk mencari cinta sejatinya. Raya Ni Mesti Kahwin bersiaran setiap Sabtu & Ahad pada 9.30 malam bermula 29 Jun.

Bersempena dengan tayangan drama ini dan musim perayaan, Watsons akan mengadakan Jualan Raya Mega Sale sehingga 50% bermula 24 Jun sehingga 6 Ogos. Selain daripada itu, dengan pembelian RM30 dan ke atas, anda boleh mendapat Paket Raya Watsons eksklusif sementara stok masih ada.

Bukan itu sahaja, sempena dengan drama Raya Ni Mesti Kahwin kami rasa mesti ada di kalangan anda yang ingin berkahwin dan juga mahu mengelak daripada situasi ditanya soalan “Bila Nak Kahwin?” oleh kawan kawan dan keluarga.

Dengan itu, Watsons memberikan peluang kepada anda dengan menganjurkan satu peraduan digital bertajuk #watsonssiapanakkahwin di Facebook dan Instagram, di mana satu (1) pemenang akan memenangi hadiah utama berupa pakej penginapan 3H2M di Holiday Villa Cherating dan pakej kecantikan untuk dua orang dari Facial First dan Bizzy Body dengan hanya memuat naik gambar bersama pasangan ke Facebook Malaysia Watsons atau Instagram dengan #watsonssiapanakkahwin. Senang ‘kan?

Apa lagi, hujung ini jangan lupa saksikan drama Raya Ni mesti Kahwin, jam 9.30 malam di TV3 dan sertai peraduan #watsonssiapanakkahwin. Kami akan kembali lagi dengan perkembangan terkini tentang peluang bertemu pelakon pelakon Raya Ni Mesti Kahwin dan baucer tunai untuk membeli belah dengan mereka. Eksklusif di Watsons.